Ribut di Kedah, 20 rumah rosak

ALOR SETAR, 1 Ogos- Kira-kira 20 buah rumah di Kampung Kuala Sala, Alor Setar, Kedah rosak akibat dipukul ribut, kira-kira pukul 4.00 pagi tadi.Tinjauan Radio Televisyen Malaysia (RTM) mendapati tiada kemalangan jiwa dilaporkan dalam kejadian itu.  Hujan lebat berserta angin kuat yang berlaku dalam tempoh beberapa minit menyebabkan bumbung rumah penduduk diterbangkan angin.  Manakala sebahagian lagi rumah mengalami kerosakan di bahagian dinding.  Penduduk Kampung Kuala Sala, Mahadzir Abd Hamid berkata kejadian berlaku dalam tempoh yang sangat cepat."Insiden ini terlalu cepat dan kami tidak tidak sempat berbuat apa-apa. Ribut telah menyebabkan bumbung rumah rosak kerana diterbangan angin," katanya kepada pemberita di sini.Seorang lagi penduduk Kampung Kuala Sala, Zakaria Ahmad berkata ribut itu telah menyebabkan banyak barang-barang rosak."Kejadian menyebabkan ramai penduduk menanggung kerugian akibat kerosakan harta benda termasuk perabot dan barangan elektrik," katanya.

(Tinjauan Radio Televisyen Malaysia (RTM) mendapati tiada kemalangan jiwa dilaporkan dalam kejadian itu.)


Pemakaian pelitup muka di masjid, surau Perlis tidak lagi diwajibkan

ARAU, 1 Ogos- Pemangku Raja Perlis, Tuanku Syed Faizuddin Putra Jamalullail menitahkan bahawa pemakaian pelitup muka di masjid dan surau di seluruh Perlis tidak lagi diwajibkan, berkuat kuasa serta merta.Baginda bertitah, namun, pemakaian pelitup muka masih digalakkan bagi mereka yang bergejala dan mengalami risiko dijangkiti COVID-19."Arahan itu selaras dengan perkembangan Pertubuhan Kesihatan Sedunia (WHO) berkaitan pandemik COVID-19 yang semakin mereda tahun ini."Ia juga selari dengan penurunan kes dan kadar vaksinasi serta pengumuman kelonggaran SOP pemakaian pelitup muka yang diumumkan Kementerian Kesihatan Malaysia (KKM) berkuat kuasa 5 Julai 2023," titah baginda menerusi kenyataan.Menerusi kenyataan itu, baginda turut menyampaikan titah penghargaan daripada Raja Perlis, Tuanku Syed Sirajuddin Jamalullail dan Raja Perempuan Perlis, Tuanku Tengku Fauziah Almarhum Tengku Abdul Rashid kepada seluruh rakyat kerana sentiasa memberikan kerjasama kepada Majlis Agama Dan Istiadat Melayu Perlis (MAIPs) serta agensi-agensi bersamanya dalam membantu mengekang penularan wabak COVID-19 di negeri tersebut.


PRU DUN Ke-15 : Bendera parti perlu ikut peraturan ditetapkan demi keselamatan

SHAH ALAM, 31 Julai -Setiap kali musim pilihan raya, perang bendera antara parti bertanding menjadi perkara paling hangat.Perkara berkenaan disifatkan sebagai sesuatu yang memeriahkan suasana sepanjang tempoh kempen.Suasana perang bendera di Selangor sangat meriah.Selain bendera parti, turut dipasang ialah poster calon bertanding.Lokasi pemasangannya tertumpu di jalan raya utama tumpuan pengguna.Namun, wujud persoalan penting yang harus diberi perhatian berkaitan pemasangan bendera parti.

(Penduduk, Ahmad Hafizan Ahmad Hamdan/FOTO RTM)

Tinjuan RTM mendapati, masih ada bendera dipasang di lokasi tidak sepatutnya. Ini termasuk tiang lampu, jalan raya, selain peti pembekal milik TNB. Malah, ada bendera dipasang di kawasan yang menjejaskan lalu lintas.Salah seorang penduduk yang ditemui, Ahmad Hafizan Ahmad Hamdan berkata tindakan tidak bertanggungjawab sesetengah parti yang memasang bendera di tempat yang tidak sepatutnya, perlu diambil tindakan oleh pihak berkuasa."Pemasang bendera perlu bertanggungjawab kepada tugas yang diberi. Sekiranya pemasangan bendera tidak mengikut spesifikasi dan piawaian seperti digantung di kawasan tiang lampu TNB atau kawasan yang boleh menghalang lalu lintas, ia sewajarnya di ambil tindakan", katanya ketika ditemui di sini.Penduduk menggesa pihak berkaitan segera mengalihkannya demi keselamatan orang ramai.


Fabinho meninggalkan Liverpool untuk kelab Saudi Al-Ittihad

RIYADH, 1 Ogos- Pemain tengah Brazil, Fabinho telah menandatangani perjanjian tiga tahun dengan kelab Arab Saudi, Al-Ittihad selepas menamatkan perpindahannya dari Liverpool pada Isnin.Pemain berusia 29 tahun itu diketepikan daripada skuad pramusim Liverpool selepas Al-Ittihad membuat bidaan £40 juta untuknya.Dia akan menyertai Karim Benzema dan N'Golo Kante di Al-Ittihad, satu daripada empat kelab yang dikawal oleh dana kekayaan negara Teluk itu.Fabinho menyertai Liverpool dari Monaco pada 2018 dan membuat 219 penampilan untuk The Reds, memenangi Liga Juara-Juara, Liga Perdana, Piala FA, Piala Liga dan Piala Dunia Kelab.Keputusan itu berlaku selepas kapten Liverpool, Jordan Henderson menamatkan tempoh 12 tahun di Anfield minggu lalu, berpindah ke Arab Saudi untuk bermain untuk Al-Ettifaq, yang dibimbing oleh Steven Gerrard.Pengurus Liverpool, Jurgen Klopp juga telah melihat pemain tengah Naby Keita, Alex Oxlade-Chamberlain dan James Milner meninggalkan kelab sejak akhir musim lalu.Bagaimanapun, kelab itu telah memperkukuh pemainnya dengan pembelian Alexis Mac Allister dan Dominik Szoboszlai.- AFP


Gariskan tujuh matlamat, kerajaan komited realisasikan visi Ekonomi Madani - Ahmad Zahid

(Datuk Seri Dr Ahmad Zahid menjadi tetamu program Bicara Naratif Khas di Angkasapuri)

KUALA LUMPUR, 31 Julai- Kerajaan komited untuk merealisasikan visi Ekonomi MADANI, Memperkasa Rakyat dengan menggariskan tujuh matlamat, kata Timbalan Perdana Menteri, Datuk Seri Dr Ahmad Zahid Hamidi.Ia adalah untuk menjadikan Malaysia antara 30 ekonomi terbesar dunia, seterusnya menduduki tangga ke-12 dalam Daya Saing Global serta tangga ke-25 teratas dunia dalam Indeks Pembangunan Manusia."Di samping soal menangani persepsi dan kadar rasuah dan juga mahu menyantuni defisit dari segi belanjawan di mana kita lihat bahawa perimbangan belanjawan itu mesti ditangani iaitu pendapatan negara dan perbelanjaan yang akan dibentangkan untuk tempoh tahun hadapan dan tahun- tahun mendatang," katanya.Ahmad Zahid berkata demikian ketika menjadi tetamu dalam program Bicara Naratif Khas dengan topik 'Senada Memperkasa Ekonomi Madani' di Angkasapuri.Ujarnya lagi, kerajaan turut bermatlamat meningkatkan bahagian pendapatan pekerja kepada 45 peratus serta kadar penyertaan tenaga buruh wanita mencapai 60 peratus.


Kembara Mahkota Johor 2023 buka tirai Sabtu ini

(FOTO FB Sultan Ibrahim Sultan Iskandar)

JOHOR BAHRU, 31 Julai - Kembara Mahkota Johor (KMJ) kembali membuka tirainya Sabtu ini selepas tiga tahun tidak diadakan susulan pandemik COVID-19.Menurut hantaran di laman Facebook rasmi Sultan Johor Sultan Ibrahim Almarhum Sultan Iskandar hari ini, acara yang dinanti-nantikan Bangsa Johor itu bakal menyaksikan Sultan Ibrahim dan Keluarga Diraja Johor kembali menjelajah ke 10 daerah bertemu rakyat."Kali terakhir KMJ diadakan pada 2019. KMJ 2023 akan berlangsung bermula 5 hingga 8 Ogos ini, bakal menyaksikan jelajah pacuan empat roda oleh Keluarga Diraja Johor dengan perjalanan hampir 800 kilometer.“Ikutilah perkembangan dan aktiviti jelajah KMJ 2023 menerusi laman media sosial Keluarga Diraja Johor,” menurut hantaran itu.Pada edisi lalu, Sultan Johor telah menunggang motosikal berkuasa tinggi ‘Harley-Davidson 2019 Road King Special Touring Bike' dan bertemu rakyat Johor di sepanjang perjalanan menjelajahi 10 daerah di negeri ini.

(Sultan Ibrahim menunggang motosikal berkuasa tinggi ‘Harley-Davidson pada edisi KMJ 2019/  BERNAMA)


Skim veteran ATM berpencen dibincang Isnin depan - PM

KUALA LUMPUR, 31 Julai - Mesyuarat khas bagi menyelesaikan secara menyeluruh isu skim veteran Angkatan Tentera Malaysia (ATM) berpencen dan tidak berpencen akan diadakan, Isnin depan.Perdana Menteri, Datuk Seri Anwar Ibrahim berkata isu berkaitan Skim Perkhidmatan dan Persaraan melibatkan golongan tersebut kali terakhir dibincangkan adalah pada tahun 2012.

"Kita akan adakan mesyuarat pertama secara menyeluruh, mengkaji dan membuat pembaharuan dalam skim perkhidmatan awam dan juga bagaimana boleh meningkatkan kedudukan pendapatan dan semua skim perkhidmatan."Ini termasuk yang pertama kali soal veteran dan juga veteran tidak berpencen jumlahnya agak besar. Jadi saya tidak fikir ada penyelesaian kalau kita berikan bantuan-bantuan 'one off' seperti ini dan melihat semula kepada golongan pasukan angkatan keselamatan," katanya ketika ditemui pemberita selepas Program Pemerkasaan Usahawan Veteran ATM di Wisma Perwira, di sini. Dalam pada itu, Anwar turut menggesa syarikat berkaitan kerajaan (GLC) dan syarikat pelaburan berkaitan kerajaan (GLIC) untuk turut serta memberi perhatian kepada keperluan dan kebajikan veteran ATM.Beliau berkata, perkara itu akan dibincangkan dalam mesyuarat kabinet Rabu ini yang antara lain memerlukan syarikat berkaitan untuk menyerap veteran ATM dalam program pemerkasaan yang dilaksanakan.


Berita bunuh diri perlu dilapor media secara berhemah

(Timbalan Menteri Kesihatan, Lukanisman Awang Sauni pada program Malaysia Suicide Awareness Voice of Hope (MySAVE) di Cyberjaya)

CYBERJAYA, 31 Julai - Tiada halangan pihak media untuk melaporkan berita berkaitan tingkah laku bunuh diri namun ia perlu dilakukan secara berhemah dan lebih sensitif.Timbalan Menteri Kesihatan, Lukanisman Awang Sauni berkata Kementerian Kesihatan (KKM) telah menyediakan garis panduan pelaporan berhemah berkenaan tingkah laku bunuh diri antaranya mengelak daripada memaparkan nama dan gambar mangsa serta tidak memperincikan cara bunuh diri."Kita memohon ehsan dari pengamal media untuk kita menggunakan penulisan yang berhemah ataupun 'guideline' yang kita telah gariskan dan juga buku panduan yang kita berikan kepada pengamal pengamal media."Pelaporan bunuh diri boleh menyebabkan trauma kepada pembaca terutamanya individu yang mengenali si mati dan individu yang berisiko membunuh diri," katanya.Ujarnya pelaporan berita yang terlalu memperincikan kaedah bunuh diri berpotensi memberikan idea kepada  individu yang mengalami masalah mental sekali gus terdedah kepada peniruan cara bunuh diri.Namun, katanya terdapat 'sudut positif' pelaporan berita mengenai tingkah laku bunuh diri seperti mengulas berkenaan simptom kesihatan mental dan maklumat berkaitan kaedah atau platform mendapatkan bantuan.

Lukanisman ditemui ketika merasmikan program Malaysia Suicide Awareness Voice of Hope (MySAVE) di sini hari ini.Program MySAVE merupakan inisiatif yang berbentuk tindakan afirmatif bagi mengukuhkan lagi pelaksanaan aktiviti pencegahan tingkah laku bunuh diri di peringkat kebangsaan.Antara pengisian program itu ialah pemantauan pelaporan media mengenai tingkah laku bunuh diri, promosi Talian HEAL 15555 dan latihan pencegahan bunuh diri kepada pegawai polis, bomba dan Jabatan Kebajikan Masyarakat.Setakat 22 Julai lepas, Pusat Kecemerlangan Kesihatan Mental (NCEMH) yang beroperasi sejak Oktober 2022, telah menerima 22,074 panggilan menerusi Talian HEAL 15555 Sebanyak 66 peratus atau 14,537 individu telah menerima bantuan sokongan dan emosi manakala 7,537 individu telah diberikan intervensi khusus oleh pegawai psikologi kaunseling menerusi pusat itu.


KKM sahkan insiden keracunan makanan di SK Cyberjaya

(Timbalan Menteri Kesihatan, Lukanisman Awang Sauni / BERNAMA)

CYBERJAYA, 31 Julai - Kementerian Kesihatan (KKM) hari ini mengesahkan berlaku insiden keracunan makanan melibatkan 24 murid Sekolah Kebangsaan (SK) Cyberjaya di sini pada 27 Julai lepas.Timbalan Menteri Kesihatan, Lukanisman Awang Sauni berkata 24 murid itu mengalami simptom keracunan makanan seperti cirit-birit dan sekarang telah sembuh serta kembali bersekolah."Mereka telah mendapat rawatan di klinik swasta berdasarkan siasatan yang kita jalankan,” katanya tanpa mendedahkan sama ada sumber makanan daripada kantin membawa kepada punca keracunan makanan itu.Laporan sebuah akhbar tempatan semalam mendakwa lebih 50 pelajar SK Cyberjaya mengalami simptom keracunan makanan seperti muntah dan cirit-birit selepas menjamah nasi lemak dan ayam goreng di kantin sekolah berkenaan.Bercakap kepada pemberita selepas merasmikan program ‘Malaysia Suicide Awareness Voice of Hope’ (MySAVE) di sini hari ini, Lukanisman  berkata siasatan sedang dijalankan mengikut peruntukan di bawah Akta Pencegahan dan Kawalan Penyakit Berjangkit 1988 (Akta 342) termasuk menutup kantin sekolah berkenaan sehingga 10 Ogos.- BERNAMA


Sistem perolehan aset ATM perlu dirombak, elak campur tangan luar - PM

KUALA LUMPUR, 31 Julai - Sistem perolehan aset Angkatan Tentera Malaysia (ATM) perlu dirombak bagi memastikan tiada lagi pihak luar mengaut komisen yang keterlaluan daripada proses perolehan aset.Perdana Menteri, Datuk Seri Anwar Ibrahim berkata rombakan itu perlu bagi mengelakkan campur tangan pihak luar dalam urusan perolehan aset pertahanan negara.

"Kita anjurkan kepada kepimpinan angkatan tentera, sistem perolehan mesti dirombak tidak boleh lagi campur tangan daripada pihak luar."Ketua-ketua turus dipertanggungjawabkan untuk memilih kapal perang, pesawat, kereta kebal dan kelengkapan lain yang terbaik dan tidak lagi mengulangi kerenah, merompak melalui komisen keterlaluan sehingga kelengkapan kita ini kurang keupayaan untuk medan pertahanan yang kuat," katanya.Beliau berkata demikian pada Program Pemerkasaan Usahawan Veteran ATM (PUVET ATM) di Dewan Perkasa, Wisma Perwira ATM, di sini.Tambah Anwar, beliau juga telah berjumpa dengan Panglima Angkatan Tentera dan ketua turus laut, udara dan darat bersama menteri untuk menyelesaikan isu tersebut.


Harga internet lebih murah menjelang September - Fahmi Fadzil

PUTRAJAYA, 31 Julai - Kadar harga internet dijangka lebih murah menjelang September ini sebaik sahaja Standard Mandatori Mengenai Harga Capaian (MSAP) diguna pakai.Menteri Komunikasi dan Digital (KKD), Fahmi Fadzil berkata dengan adanya MSAP, ia membolehkan harga borong internet dikurangkan dan menjadi lebih murah berbanding kadar sedia ada.Bagaimanapun katanya, kadar harga mungkin berbeza serta bergantung kepada pakej pelan yang ditawarkan penyedia perkhidmatan, khususnya syarikat telekomunikasi gergasi di negara ini.

"Dia tidak ada angka yang spesifik sebab kita ada banyak model, banyak pelan jadi bergantung kepada pelan masing-masing tapi InsyaAllah semua penyedia perkhidmatan jalur lebar talian tetap akan mula memberikan pakej-pakej baru yang lebih murah," katanya kepada pemberita selepas Majlis Perhimpunan Bulanan, Kementerian Komunikasi dan Digital (KKD), di sini.Tambah Fahmi, dasar baharu "di mana ada jalan, di situ ada internet" akan diperkenalkan bagi memastikan masyarakat mendapatkan akses internet dengan lebih meluas. Beliau berkata dasar berkenaan yang akan diusahakan KKD bersama pihak seperti syarikat telekomunikasi gergasi akan dimulakan di kawasan jalan raya termasuk jalan utama.


YaPEIM lancar klinik dan perniagaan mesin layan diri, bantu tingkat taraf hidup asnaf

(Datuk Dr Mohd Na’im merasmikan tiga projek di bawah inisiatif Koperasi SANTUN YaPEIM Berhad di Petaling Jaya, hari ini/FB YaPEIM)

PETALING JAYA, 31 Julai- Yayasan Pembangunan Ekonomi Islam Malaysia (YaPEIM) melancarkan tiga projek di bawah inisiatif Koperasi SANTUN YaPEIM Berhad bagi membantu mengembangkan perniagaan golongan asnaf. Tiga projek tersebut ialah Klinik SANTUN, Farmasi SANTUN dan Koperasi SANTUN Vending (KS Vending) yang akan diterajui oleh anak-anak asnaf yang telah berjaya menamatkan pengajian dan menjadi tenaga pakar mengikut bidang-bidang bersesuaian.  Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar berkata, projek KS Vending ini dianggarkan akan memperolehi keuntungan antara RM1,500 hingga RM3,000 sebulan dan setakat ini sebanyak 15 unit mesin layan diri itu ditempatkan di Universiti Malaya (UM)."Saya berharap dapat diperluaskan dalam platform bilik pameran, institusi pengajian awam dan swasta serta beberapa agensi kerajaan yang lain."Saya berharap Koperasi SANTUN ini akan terus dapat berinovasi menggunakan idea-idea terkini untuk memperkenalkan produk-produk baharu yang kemudiannya memberi manfaat kepada ahli-ahli kerana keuntungan kembali kepada mereka,” katanya selepas majlis pelancaran projek itu di sini, hari ini.

(Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar)

Tambah beliau, Klinik Santun yang telah mula beroperasi Januari dan Jun tahun ini, berjaya membuka peluang pekerjaan kepada komuniti setempat dan seterusnya menyediakan perkhidmatan perubatan kepada masyarakat dengan harga yang berpatutan.  Klinik SANTUN yang dilancarkan hari ini juga, telah membuka cawangan pertamanya di Jalan Reko, Kajang.Sementara Farmasi SANTUN yang telah beroperasi sejak 2018 di Guar Chempedak, Kedah kini telah berpindah dan memulakan operasinya di Puncak Jalil, Selangor pada Jun lalu.Koperasi SANTUN didaftar pada 18 Oktober 2011 dengan keahlian semasa seramai 5,054 orang.


Pandu secara merbahaya di SDE: Polis sita Lamborghini, buka kertas siasatan

(Ketua Polis Johor, Datuk Kamarul Zaman Mamat)

ISKANDAR PUTERI, 31 Julai- Polis telah menyita lima kereta mewah jenis Lamborghini dan membuka kertas siasatan terhadap lima individu yang didapati memandu kenderaan itu secara melulu dan berbahaya di Lebuh Raya Senai Desaru (SDE), Sabtu lepas.Ketua Polis Johor, Datuk Kamarul Zaman Mamat berkata, semua pemandu berumur dalam lingkungan 45 hingga 65 tahun itu sebelum ini telah tampil memberi keterangan di Ibu Pejabat Polis Daerah (IPD) Kota Tinggi. Mereka dikenakan tindakan saman atas pelbagai kesalahan sebelum dibebaskan dengan jaminan polis."Bukan kita tak alu-alukan kedatangan mereka, kita alu-alukan tapi berdisiplin, ikut peraturan kerana di setiap jalan kenderaan dah ada CCTV, jadi berhati-hati kepada semua pesalah-pesalah jalan raya terutamanya yang nak melakukan apa-apa perkara yang tak elok kerana anda dirakam dan rakaman tu akan diviralkan dan anda akan dikenakan tindakan," katanya."Kertas siasatan dibuka di bawah Seksyen 42 Akta Pengangkutan Jalan 1987," katanya di Ibu Pejabat Polis Daerah Iskandar Puteri, di sini, hari ini.Kamarul berkata demikian ketika mengulas mengenai perkembangan terkini berhubung lima pemandu yang memandu melulu dan merbahaya di SDE, dekat Kota Tinggi. Sebelum ini tular video berdurasi lebih seminit yang memaparkan aksi berbahaya lima pemandu berkenaan yang memandu secara melulu semasa memotong kenderaan lain di lebuh raya.Semua mereka dipercayai dalam perjalanan dari arah Senai menghala ke Bandar Penawar untuk menghadiri satu program.

(Tangkap layar video memaparkan aksi berbahaya lima pemandu berkenaan yang memandu secara melulu semasa memotong kenderaan lain di lebuh raya)


Kes REE Kedah, SPRM akan panggil beberapa saksi lagi

PUTRAJAYA, 31 Julai- Suruhanjaya Pencegahan Rasuah Malaysia (SPRM) akan memanggil beberapa lagi saksi untuk membantu siasatan berhubung dakwaan penyelewengan dan penyalahgunaan kuasa melibatkan aktiviti perlombongan unsur nadir bumi (REE) di Kedah.Ketua Pesuruhjayanya, Tan Sri Azam Baki berkata siasatan mengenainya masih dijalankan."Bukan sahaja membabitkan isu wang tetapi berhubung dengan isu pematuhan dalam kelulusan hari ini. SPRM ini bila kita siasat, kita bukan saja siasat berhubung kesalahan rasuah sahaja, salah guna kuasa dan lain-lain.Tanggungjawab kami juga tertakluk di bawah Seksyen 7, untuk kita melihat kepada sistem dan prosedur yang ada sekiranya ada berlaku kelemahan dan sebagainya," kata Azam kepada pemberita dalam sidang media selepas Majlis Pelancaran Pemakaian Vest Body Worn Camera di Ibu Pejabat SPRM, di sini.Setakat ini, SPRM telah menahan empat individu untuk tujuan siasatan.

Dalam perkembangan lain, SPRM tidak menolak kemungkinan terdapat beberapa agensi penguat kuasa tempatan yang terlibat dalam penyelewengan permohonan visa oleh warga Bangladesh yang memasuki Malaysia, dengan alasan melancong.Tan Sri Azam Baki turut menegaskan bahawa perkara berkenaan masih dalam siasatan."Dalam kes ini, kita mengesyaki sejumlah wang yang banyak telah disalurkan dengan menggunakan sistem hawala kepada beberapa tempat.Kita sedang cuba mengesan aliran wang itu yang mana ia di salah guna untuk tujuan pembayaran bagi perolehan visa pelancong untuk mereka masuk ke Malaysia," tambah Azam kepada pemberita.Sistem hawala merupakan penghantaran wang melalui kaedah bawah tanah tanpa lingkungan sistem perbankan atau syarikat kewangan rasmi.Pada Jumaat lepas, SPRM menahan dua lelaki kerana disyaki menerima wang rasuah bagi meluluskan permohonan visa oleh warga Bangladesh memasuki Malaysia, kononnya untuk tujuan melancong.


Lelaki maut struktur permainan taman air terpelanting

MARSEILLE, 31 Julai- Seorang bapa maut manakala anaknya yang berusia tiga tahun cedera di selepas struktur permainan di taman tema air di selatan Perancis tercabut akibat angin kencang ketika mereka sedang bermain.Lelaki berusia 35 tahun itu, telah dimasukkan ke hospital bersama anaknya selepas kemalangan di taman air di Saint-Maximin-la-Sainte-Baume di wilayah Var yang sangat popular dalam kalangan pelancong pada musim panas.Dia bagaimanapun kemudian meninggal dunia, menurut sumber dekat dengan siasatan.Struktur itu, kira-kira 20 meter panjang, terpelanting kira-kira 50 meter di Taman Air Wonderland, dengan kedua-dua mangsa terperangkap di dalamnya, kata pasukan bomba."Bagaimanakah taman air yang telah diterima di wilayah perbandaran untuk membawa kegembiraan dan kebahagiaan kepada kanak-kanak boleh berubah menjadi mesin kematian yang menyerang seluruh keluarga?" luah Datuk Bandar tempatan Alain Decanis di Facebook.Kata beliau siasatan yang dibuka oleh pendakwa raya akan memberikan jawapan.Kanak-kanak itu disedarkan melalui pernafasan artifisial semula selepas mengalami serangan jantung seperti bapanya.Belum ada maklumat terperinci mengenai keadaan kanak-kanak itu ketika ini.Taman Air Wonderland yang dibuka hanya pada musim panas terletak kira-kira 40 kilometer di luar bandar Aix-en-Provence. -AFP

(Lelaki maut selepas struktur  taman air Perancis rosak/Google)


KKM umum SOP hari pengundian selewatnya dua hari sebelum mengundi

KOTA BHARU, 31 Julai- Kementerian Kesihatan (KKM) akan mengumumkan prosedur operasi standard (SOP) kesihatan berkaitan COVID-19 bagi enam negeri Pilihan Raya Umum Dewan Undangan Negeri ke-15 (PRU DUN ke-15)serta Pilihan Raya Kecil (PRK) Kuala Terengganu selewat-lewatnya dua atau tiga hari sebelum tarikh pengundian pada 12 Ogos ini.Menteri Kesihatan , Dr Zaliha Mustafa berkata perbincangan bersama Suruhanjaya Pilihan Raya (SPR) akan diadakan bagi memperhalusi SOP lebih spesifik semasa hari mengundi terutama membabitkan pengundi yang dijangkiti virus COVID 19. "SOP COVID-19 setakat ini kita kekal mengikut garis panduan sedia ada seperti yang dibincangkan sebelum ini, bagaimanapun untuk hari mengundi pihak KKM akan jumpa dgn SPR untuk SOP lebih spesifik terutama untuk mereka yang didapati positif COVID-19. Perkara ini akan selesai segera sebelum hari mengundi dan kami akan umum dua, tiga hari sebelum mengundi 12 Ogos," katanya.Beliau berkata demikian pada sidang media selepas menyampaikan Anugerah Perkhidmatan Cemerlang Jabatan Kesihatan Negeri Kelantan 2022 kepada 1,363 penerima di sini hari ini.Turut hadir, Pengarah Kesihatan Kelantan, Datuk Dr Zaini Hussin.

(Dr Zaliha pada Majlis Anugerah Perkhidmatan Cemerlang Jabatan Kesihatan Negeri Kelantan 2022 di Kota Bharu)

Dalam perkembangan lain ketika ditanya mengenai isu kekosongan jawatan doktor termasuk Hospital Kuala Lumpur (HKL) susulan perpindahan ke negeri, Dr Zaliha berkata setakat ini, seramai 675 pegawai perubatan kontrak yang sudah tamat latihan siswazah sudah ditempatkan di beberapa fasiliti di seluruh negara.Beliau bagaimanapun berkata seramai 1,150 pegawai perubatan kontrak lagi akan ditempatkan di beberapa fasiliti di seluruh negara mulai esok."Memang akan ada sedikit pengurangan jumlah doktor sebab kami dah pindahkan mereka tetapi akan segera diisi kerana kami akan pastikan bahawa perkhidmatan kesihatan seluruh negara tidak akan terjejas dan sedang agihkan ikut keperluan bagi setiap fasiliti," katanya.


Sultan Kedah mencemar duli ke sambutan Hari Pahlawan

ALOR SETAR, 31 Julai- Sultan Kedah, Sultan Sallehuddin Sultan Badlishah mencemar duli ke Istiadat Perbarisan dan Meletak Kalungan Bunga sempena Sambutan Hari Pahlawan Peringkat Negeri Kedah Tahun 2023 di Tugu Peringatan, Jalan Tunku Bendahara di sini.Turut berangkat Raja Muda Kedah, Tengku Sarafudin Badlishah Sultan Sallehuddin; Tunku Mahkota Kedah, Tunku Shazuddin Ariff Sultan Sallehuddin; Tunku Bendahara Kedah, Datuk Seri Diraja Tan Sri Tunku Abdul Hamid Thani Almarhum Sultan Badlishah; Tunku Temenggong Kedah, Datuk Seri Diraja Tan Sri Tunku Puteri Intan Safinaz Almarhum Sultan Abdul Halim.Keberangkatan tiba Sultan Sallehuddin disambut Exco Perumahan, Alam Sekitar, Perpaduan dan Hal Ehwal Masyarakat Cina dan Siam Kedah Dr Robert Ling Kui Ei, mewakili Menteri Besar Kedah Datuk Seri Muhammad Sanusi Md Nor, Setiausaha Kerajaan Negeri Kedah Datuk Seri Norizan Khazali, Panglima Briged ke-6, Infantri Malaysia Brigedier Jeneral Saipol Anuar Jaafar dan Ketua Polis Negeri Kedah Datuk Fisol Salleh.Kemudian Baginda berkenan menerima Sembah Hormat Diraja dan mencemar duli memeriksa perbarisan Kawalan Kehormatan Utama yang terdiri daripada tiga Pegawai dan 103 Anggota Lain-lain Pangkat dari Batalion Ke-2, Rejimen Askar Melayu Diraja (RAMD) yang diketuai oleh Mejar Mazlan Daud. Majlis yang berlangsung pagi tadi diteruskan dengan tiupan 'Paluan Akhir' dan pembacaan sajak bertajuk 'Pahlawan' oleh Koperal Mohd Sani Abdul Malik dari Jabatan Siasatan Jenayah, Ibu Pejabat Polis Kontinjen Negeri Kedah.Baginda kemudiannya mencemar duli bagi meneruskan upacara meletakkan kalungan bunga di Tugu Peringatan seterusnya diikuti Raja Muda Kedah dan Tunku Mahkota Kedah.Selesai istiadat Meletak Kalungan Bunga, Baginda sekali lagi berkenan menerima Sembah Hormat Diraja dari Rejimen Askar Melayu Diraja (RAMD) sebelum berangkat pulang meninggalkan majlis.Sembilan kontinjen terdiri daripada Tentera Darat Malaysia (TDM), Tentera Laut Diraja Malaysia (TLDM), Tentera Udara Diraja Malaysia, (TUDM), Polis Diraja Malaysia (PDRM), Maritim Malaysia, Jabatan Bomba dan Penyelamat Malaysia Angkatan Pertahanan Awam Malaysia (APM) Persatuan Veteran Angkatan Tentera Malaysia (PVATM) dan Persatuan Bekas Polis turut menyertai Hari Pahlawan Peringkat Negeri Kedah.


Peniaga dan pekerja kilang mengaku tidak bersalah pertuduhan amang seksual

MUAR, 31 Julai- Seorang peniaga dan seorang pekerja kilang, mengaku tidak bersalah di Mahkamah Sesyen Muar, atas pertuduhan amang seksual, terhadap remaja perempuan bawah umur, pada 19 dan 27 Julai lalu.  Tertuduh, Fakhrul Amin Mohd Nor, 21, dan Muhammad Asri Ahmad Daud, 24, membuat pengakuan dihadapan Hakim Abu Bakar Manat. Mengikut pertuduhan, Fakhrul Amin melakukan kesalahan itu terhadap remaja perempuan berumur 13 tahun, pada 27 Julai, sekitar pukul 3.00 pagi, di Kampung Parit Haji Yusof, Sri Medan, Batu Pahat.  Manakala Muhammad Asri melakukan kesalahan terhadap remaja perempuan berumur 14 tahun, pada 19 Julai lalu, di dua lokasi berasingan dalam daerah Muar, kira-kira pukul 5.40 petang dan 6.00 petang.  Hakim membenarkan Fakhrul Amin diikat jamin RM8,000 manakala Muhammad Asri dibenar ikat jamin RM10,000, masing-masing dengan seorang penjamin.  Kedua-dua tertuduh perlu melapor diri di balai polis setiap bulan, dan kes akan disebut semula pada 5 September depan.  Kes dikendalikan Timbalan Pendakwa Raya, Danial Munir, mengikut Seksyen 14 ( A ) Akta Kesalahan-Kesalahan Seksual Terhadap Kanak-kanak 2017.


PUNB sasar penglibatan 15 syarikat dalam Program Petronas AutoExpert

KUALA LUMPUR, 31 Julai- 15 syarikat disasar terlibat dalam Program Petronas AutoExpert kendalian Perbadanan Usahawan Nasional Bhd (PUNB) tahun ini.Ketua Pegawai Eksekutifnya, Izwan Zainuddin berkata setakat ini, program tersebut telah disertai lima Rakan Usahawan PUNB dalam bidang automotif sejak diperkenal tahun lalu.Program Petronas AutoExpert kerjasama antara PUNB dengan Petronas Lubricants Marketing Malaysia Sdn Bhd, membolehkan Rakan Usahawan PUNB menjalankan perniagaan bengkel kenderaan berkonsep di bawah jenama syarikat minyak utama itu.Bengkel yang layak dibantu dari aspek pembiayaan perniagaan serta dinaik taraf kepada pusat servis sehenti yang menyediakan sokongan kepakaran serta capaian daripada sudut sistem dan kelengkapan termaju.Selain itu, mereka yang menjadi rakan niaga Petronas AutoExpert akan menerima latihan, sokongan pemasaran, program dagangan serta rundingan bagi pembangunan perniagaan daripada Petronas.


Sultan Perak berangkat ke Majlis Sambutan Hari Pahlawan peringkat negeri

IPOH, 31 Julai- Sultan Perak, Sultan Nazrin Muizzuddin Shah berkenan berangkat ke Majlis Sambutan Hari Pahlawan peringkat negeri Perak di Dataran Perak Darul Ridzuan, Ipoh.  Turut berangkat, Raja Muda Perak, Raja Jaafar Raja Muda Musa dan Raja DiHilir Perak, Raja Iskandar Dzulkarnain Sultan Idris Shah.  Hadir sama Menteri Besar, Datuk Seri Saarani Mohamad, Setiausaha Kerajaan Negeri, Datuk Ahmad Suaidi Abdul Rahim, barisan Exco Kerajaan Negeri dan Ketua Polis Perak, Datuk Seri Mohd Yusri Hassan Basri.  Sambutan yang berlangsung pada pukul 9.00 pagi dimulakan dengan keberangkatan tiba Sultan Nazrin, diikuti dengan lagu kebesaran negeri Perak dan Kawalan Kehormatan Utama yang terdiri daripada tiga pegawai kanan dan 103 anggota Rejimen Askar Jurutera Diraja 2 Divisyen.  Sambutan diteruskan dengan tiupan ‘Last Post’, menyaksikan bendera Malaysia, Jalur Gemilang diturunkan.  Mejar Mohd Risal Osman mengetuai bacaan doa diikuti deklamasi sajak bertajuk Pahlawanku oleh Kapten Sharifuddin @ Abu Danial Abu Talib.  Kemudian, bendera Jalur Gemilang dinaikkan semula diiringi tiupan ‘Rouse’.  Sambutan di Dataran Bangunan Perak berakhir dengan lagu kebesaran negeri Perak dan keberangkatan pulang Sultan Perak serta dif-dif jemputan ke majlis santapan di Dewan Bankuet.

(Majlis Sambutan Hari Pahlawan peringkat negeri Perak diadakan di Dataran Perak Darul Ridzuan, Ipoh, pagi tadi)


Al-Sultan Abdullah berangkat ke istiadat perbarisan Hari Pahlawan

PUTRAJAYA, 31 Julai- Yang di-Pertuan Agong Al-Sultan Abdullah Ri'ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah berkenan berangkat ke istiadat perbarisan sambutan Hari Pahlawan Tahun 2023 di Dataran Pahlawan Negara, di sini.  Istiadat anjuran Polis Diraja Malaysia (PDRM) berkonsepkan perbarisan statik dengan penglibatan enam detasmen yang terdiri daripada PDRM, Angkatan Tentera Malaysia (ATM), Tentera Laut Diraja Malaysia (TLDM), Tentera Udara Diraja Malaysia (TUDM), Persatuan Veteran Angkatan Tentera Malaysia (PVATM), pesara polis serta bekas polis, PDRM.  Istiadat sambutan Hari Pahlawan dimulakan dengan lagu Negaraku diiringi dengan 21 das tembakan meriam yang disempurnakan anggota ATM, kemudian diikuti pemeriksaan kawalan kehormatan utama oleh Seri Paduka Baginda.  Perbarisan Hari Pahlawan melibatkan 18 pegawai dan 652 anggota lain-lain pangkat daripada PDRM dan ATM diketuai Superintendan Rezuan Juragan dari PDRM.  Majlis itu turut dihadiri Perdana Menteri Datuk Seri Anwar Ibrahim, Timbalan Perdana Menteri Datuk Seri Dr. Ahmad Zahid Hamidi dan Datuk Seri Fadillah Yusof, Menteri Pertahanan Datuk Seri Mohamad Hassan serta Menteri Dalam Negeri, Datuk Seri Saifuddin Nasution Ismail.  Panglima Angkatan Tentera, Jeneral Tan Sri Affendi Buang dan Ketua Polis Negara, Tan Sri Razarudin Husain turut hadir pada majlis itu. Istiadat diteruskan dengan tiupan 'Paluan Akhir' dengan menurunkan Jalur gemilang dan diikuti bacaan sajak bertajuk 'Pahlawanku' disampaikan oleh Sarjan Roseshini Kasim (PDRM) dan Pegawai Waran 1 Yomen Marzelan Md. Jusoh (ATM).  Pantomim khas turut dipersembahkan PDRM yang mengisahkan pengorbanan pejuang negara ketika mempertahankan kedaulatan negara di perkampungan Air Sri Jaya, Simunul, Semporna, Sabah yang berlaku pada 2 Mac 2013.  Susana sedih dan pilu terlihat diwajah Al-Sultan Abdullah dan Tunku Azizah ketika menyaksikan persembahan pantomim yang dipersembahkan 150 pegawai dan anggota Polis serta ahli keluarga pegawai Polis yang terkorban dalam tragedi itu.  Yang di-Pertuan Agong turut berkenaan mencemar dulu menyantuni ahli keluarga mangsa yang terkorban.  Hari Pahlawan disambut pada 31 Julai setiap tahun bagi memperingati dan menghargai semangat keberanian selain menghargai jasa para perwira dan perajurit pasukan keselamatan negara demi mempertahankan keamanan serta kedaulatan Malaysia.

(Al-Sultan Abdullah dan Tunku Azizah tidak dapat menahan sebak semasa berkenan menyaksikan persembahan pantomim sempena Sambutan Hari Pahlawan di Dataran Pahlawan/Foto BERNAMA)


Tragis Op Daulat masih membekas selepas sedekad

KUALA LUMPUR, 31 Julai- "Pengalaman terpaksa tidur bersama mayat selama 22 jam, ditembak tiga kali serta ditetak sebanyak enam kali oleh pengganas Sulu, masih kekal segar dalam ingatan meskipun sudah 10 tahun berlalu". Demikian perkongsian Deputi Superintendan Mohamad Hasnal Jamil yang terlibat dalam peristiwa berdarah yang berlaku di perkampungan air, Kampung Simunul, Semporna, Sabah pada 2 Mac 2013.Menurut beliau, pencerobohan militan Royal Security Force (RSF) itu "walaupun sudah 10 tahun, ia masih segara dalam ingatan. Saya tidak akan lupakan peristiwa itu, sebabnya parut ketika kejadian masih berbekas dan kekal. Ia akan kekal sampai bila-bila dan menjadi kenangan kepada saya."Seperti yang kita tonton, itulah kejadian sebenar yang berlaku. Bagaimana bahagian kepala dan badan mereka dipotong selain kejadian mata dikorek. Kejadian itu disaksikan sendiri oleh saya," katanya kepada RTM ketika menceritakan detik hitam yang berlaku kepadanya dalam Op Daulat.Selain itu Hasnal turut berkongsi kisah ketika Tuan Ibrahim (Asisten Komisioner Ibrahim Lebar) ditetak dan ditembak pada kejadian berdarah tersebut. Tuan Ibrahim meninggal di sebelahnya.Menurut Hasnal yang mengimbau kembali peristiwa yang disertai itu, beliau mengalami kecederaan parah ketika sedang bertugas dalam OP Daulat bagi menentang militan Royal Security Force (RSF) yang cuba merampas Sabah .Sehingga kini, beliau masih mendapatkan rawatan pemulihan bagi tangannya itu."Saya masih menjalani rawatan walaupun sudah 10 tahun. Ia termasuk mejalani sembilan kali pembedahan termasuk membuang peluru membetulkan saraf jari tangan, tulang yang patah dan semua kecedaraan yang pernah dialami."Membetulkan saraf itu bagi membolehkan pergerakkan jari menjadi lebih lancar. Sekarang ini pergerakannya terbatas, hanya separuh," katanya.Tambah Hasnal, keterbatasan fizikal dan pengalaman pahit yang dialami beliau bukan alasan untuk menyerah namun menganggap ia lumrah perjalanan sebagai seorang pejuang yang mempertahankan kedaulatan negara.Beliau turut menasihati generasi muda agar teguh dalam mempertahankan kedaulatan demi negara.


MOTAC minta Perak sedia senarai naik taraf bangunan, monumen bersejarah

LENGGONG, 31 Julai- Kerajaan Perak diminta menyenaraikan bangunan dan monumen bersejarah di negeri itu yang perlu dinaik taraf.  Menteri Pelancongan, Seni dan Budaya, Datuk Seri Tiong King Sing berkata, ia bagi memudahkan peruntukan disalur dalam usaha memelihara dan memulihara tapak warisan dunia yang diiktiraf Pertubuhan Pendidikan, Sains dan Kebudayaan Pertubuhan Bangsa-Bangsa Bersatu (UNESCO)."Saya sudah memaklumkan perkara itu kepada Perak untuk membuat senarai keperluan yang diperlukan untuk dinaik taraf."Kemudian perkara itu akan dikemukakan kepada UNESCO dan kerajaan pusat untuk mendapatkan peruntukan penyelenggaraan kawasan warisan masing-masing," katanya kepada pemberita selepas merasmikan program Warisan@Lenggong dan Festival Merakyatkan Seni Budaya “Warisan Akar Umbi” di Dataran Lenggong, Perak. MOTAC sebelum ini telah menyalurkan peruntukan bernilai RM25 juta kepada Melaka dan Pulau Pinang bagi tujuan itu.


Majikan digesa hantar pekerja jalani latihan keselamatan dan kesihatan pekerjaan

ALOR SETAR, 31 Julai- Majikan semua sektor digesa menghantar pekerja menjalani latihan keselamatan dan kesihatan pekerjaan Institut Keselamatan dan Kesihatan Pekerjaan Negara (NIOSH). Perkara tersebut bagi memastikan pekerja sentiasa peka aspek keselamatan dan kesihatan di tempat kerja.Menteri Sumber Manusia V. Sivakumar berkata, ia selaras hasrat kerajaan membentuk 'Budaya Kerja Selamat dan Sihat' di bawah Pelan Induk Keselamatan dan Kesihatan Pekerjaan 2021-2025."Semua sektor, semua industri memerlukan pekerja-pekerja mereka dijaga dari segi keselamatan dan juga kesihatan itu penting. Itu merupakan tanggungjawab kepada majikan."Bagi sektor tertentu keperluannya lebih tinggi sebab sektor itu memang kita tahu tugas ataupun kerja-kerja yang dijalankan oleh pekerja itu memang bahaya. contohnya bila mereka turun ke lapangan dan sebagainya, memang bahaya," katanya kepada pemberita selepas merasmikan Pejabat NIOSH Wilayah Utara di sini.


Tebingan Sungai Limbang Fasa 1 dijangka siap hujung Ogos ini

LIMBANG, 30 Julai - Pelbagai acara bakal dianjurkan dengan siapnya projek Tebingan Sungai Limbang Fasa 1 yang menempatkan pentas utama dan amfiteater.Timbalan Menteri Industri Makanan, Komoditi dan Pembangunan Wilayah Datuk Dr. Abdul Rahman Ismail berkata projek fasa 1 dijangka siap selewat-lewatnya penghujung bulan Ogos ini setelah dimaklumkan oleh pihak kontraktor. "Fasa pertama juga mengalami kelewatan termasuk ada satu bahagiannya terpaksa diambil keluar dari fasa pertama sebab tanah susur dan itu akan kita buat selepas ini dengan siapnya projek ini nanti maka banyak program yang dapat kita jalankan di sini pada bulan September."Kita akan mengadakan satu program di bawah Jawatankuasa perayaan utama daerah Limbang iaitu Pesta Kebudayaan Masyarakat Cina yang dijangka diadakan pada pertengahan September dan kita berharap tiada masalah akan berlaku nanti," katanya. Beliau berkata demikian kepada media selepas meninjau perkembangan projek itu di Limbang.  Projek Tebingan Sungai Limbang melibatkan 3 fasa dengan peruntukan berjumlah lebih RM100 juta dijangka siap sepenuhnya menjelang pertengahan 2025.  Ia bakal menjadi tebingan sungai terpanjang di Sarawak sejauh 1.8 kilometer dan menjadi kawasan rekreasi yang dinantikan penduduk Limbang.  Dalam perkembangan sama, Abdul Rahman meminta agensi berkaitan memantau perkembangan di sepanjang kawasan dan laluan projek.  Ini termasuk menyediakan papan tanda bagi jalan yang ditutup, memantau serta memperbaiki jalan yang rosak bagi mengelak insiden bahaya di kawasan tapak pembinaan.

ARTIKEL BERKAITAN:RM410 juta diluluskan, projek jalan luar bandar di LimbangProjek jalan berkembar ke bandar Limbang dijangka siap penghujung bulan Mac 2022Program Jelajah Ramadan LIMBANG fm, santuni mualafMini Karnival Usahawan Desa di Limbang, capai jualan lebih RM400,000Berek kediaman lama RTM Limbang terbakar473 pengundi Limbang naik perahu tunaikan tanggungjawab mengundiPengundi Limbang naik perahu redah banjir satu jam demi satu 'pangkah'Hujan lebat, Limbang dilanda banjir kilat


Kapal MV Tung Sung berjaya diapung, usaha cari baki mangsa bermula esok

KUCHING, 30 Julai - Proses mengapungkan kapal MV Tung Sung, yang terbalik berdekatan perairan Sebuyau, kira-kira 103 kilometer dari sini, pada 19 Julai lepas berjaya sepenuhnya pada 2.30 petang tadi setelah empat hari usaha itu dilakukan.Pengarah Agensi Penguatkuasaan Maritim Malaysia Sarawak Laksamana Pertama Maritim Zin Azman Md Yunus berkata susulan kejayaan itu, usaha mencari empat lagi mangsa yang hilang dan disyaki terperangkap di dalam kapal itu akan bermula esok. “Kapal MV Tung Sung telah berjaya diterbalikkan semula dan telah ditarik ke posisi baharu, sekitar lapan batu nautika barat laut dari Sebuyau untuk memastikan keadaan kapal stabil sepenuhnya,” katanya dalam kenyataan hari ini.

Beliau berkata Pasukan Khas Bahan Kimia Berbahaya (Hazmat) Jabatan Bomba dan Penyelamat Malaysia (JPBM) akan mengetuai operasi pencarian di atas kapal berkenaan. Katanya pangkalan hadapan Operasi Mencari dan Menyelamat (Carilamat) di Jeti Lembaga Sungai-Sungai Sarawak (LSS) Sebuyau akan dibuka 8 pagi esok dan sebarang penemuan mayat akan dibawa ke jeti berkenaan.Sebelum ini dilaporkan, kapal MV Tung Sung terbalik mengakibatkan seramai lapan kru berusia lingkungan 20 hingga 52 tahun hilang dengan tiga daripadanya warga tempatan dari Sibu yang dikenali sebagai Chieng Siew Ngiek, Wong Hua Wu dan Stimba Anak Chuit.Empat lagi mangsa merupakan warga Myanmar iaitu That Min July, Ye Lin Htet, Hla Win Tun, Tun Lin Oo serta seorang warga Indonesia, Lido Ali Purwanto. Empat mayat dipercayai kru terbabit dijumpai nelayan tempatan pada 22 Julai lepas, namun identiti masih belum dikenal pasti. - BERNAMA

ARTIKEL BERKAITAN:Kapal Kargo Karam: Operasi SAR berdepan kesukaranKapal karam Sebuyau, pasukan SAR pertimbang tindakan pengapungan


LTU minimum kerja pembinaan, elak perantau 'jem' pulang mengundi

GUA MUSANG, 30 Julai- Kementerian Kerja Raya (KKR) memberi jaminan tiada pembinaan secara maksimum di Lingkaran Tengah Utama (LTU) menjelang hari pengundian Pilhan Raya Umum Dewan Undangan Negeri Ke-15 (PRU DUN Ke-15) pada 12 Ogos depan.Timbalannya, Datuk Seri Abdul Rahman Mohamad berkata, usaha itu bagi mengelakkan kesesakan teruk ketika pengundi perantau pulang menunaikan tanggungjawab mereka."Saya pecaya anak perantau akan balik pada 11 haribulan (Ogos). Kalau ada kerja-kerja yang melibatkan atas jalan, kita akan nasihatkan supaya alih sedikit kerja tersebut. Kita tidak mahu trafik terganggu. Saya pasti polis juga akan memberi kerjasama," katanya ketika mengadakan lawatan kerja ke projek LTU di Chiku 3, di sini.Mengenai projek berkenaan, KKR mengambil maklum akan rungutan penduduk mengenai kesesakan jalan dan akan cuba menyelesaikan projek tersebut sebaik mungkin.LTU dijangka siap sepenuhnya pada tahun 2026.


20 PRPA Hotspot ditempatkan seluruh negara - Dr Zaliha

(Dr Zaliha Mustafa (tengah) melawat PRPA Hotspot Kota Bharu, Sempena Hari Terbuka dan Program Komuniti Masyarakatdi Masjid Al-Fattah dekat Kampung Nilam, Kota Bharu, Kelantan)

KOTA BHARU, 30 Julai- Kementerian Kesihatan (KKM) menempatkan 20 lokasi Pusat Operasi Perkhidmatan Rawatan Pra Hospital dan Ambulans (PRPA) Titik Panas (Hotspot) di seluruh negara bagi membantu mengurangkan masa tindak balas ambulans ketika kecemasan.  Menterinya, Dr Zaliha Mustafa berkata, perkhidmatan itu ketika ini dikendalikan oleh St. John Ambulans Malaysia (SJAM).  PRPA Hotspot diwujudkan selepas pihaknya menerima banyak laporan mengenai kelewatan ambulans ketika kecemasan.Dr Zaliha berkata, purata masa tindak balas dengan pelaksanaan PRPA Hotspot adalah selama 15 minit sekitar radius 10 hingga 15 kilometer.  SJAM sedang berusaha untuk memperoleh kenderaan, peranti dan peralatan perubatan baharu bagi memastikan perkhidmatan itu dapat dicapai.  "Dulu pada asalnya kita ada lima 'hotspot' dan sekarang kita telah tingkatkan kepada 20 'hotspot'. Insya-Allah, kalau kita dapat bajet yang lebih, mungkin kita boleh memperluaskannya sebab ia sangat membantu," katanya.

Beliau berkata demikian kepada pemberita selepas melawat PRPA Hotspot Kota Bharu, Sempena Hari Terbuka dan Program Komuniti Masyarakat di Masjid Al-Fattah dekat Kampung Nilam, di sini.

Mengulas lanjut, Dr Zaliha berkata, sebanyak 111 unit peranti defibrilator luaran automatik (AED) disasarkan oleh SJAM di seluruh negara.  Sehingga kini, sebanyak 73 AED telah ditempatkan di lokasi seperti pusat beli-belah, stesen pengangkutan awam, sekolah, tempat ibadat, dan sebagainya di sekitar Lembah Klang.


Tiada halangan mahasiswa terlibat dalam politik - Khaled Nordin

KUALA NERUS, 30 Julai - Kementerian Pendidikan Tinggi (KPT) tidak menghalang mahasiswa untuk terlibat secara aktif dalam bidang politik.Menterinya, Datuk Seri Mohamed Khaled Nordin berkata kebebasan berpolitik secara sihat itu dibenarkan sebagaimana termaktub dalam pindaan Akta Univerisiti dan Kolej Universiti (AUKU).

“Kita bukan polis hendak pantau pelajar, memang kita tidak mengongkong, tapi jangan bawa masuk politik kepartian ke dalam kampus. Di luar, hendak bertanding pun bertandinglah tapi tidak ada pula yang hendak bertanding," katanya.Beliau berkata demikian kepada pemberita selepas melakukan lawatan kerja di Universiti Malaysia Terengganu (UMT), di sini.Ditanya sama ada KPT akan menyediakan pengangkutan kepada mahasiswa pulang mengundi, Ahli Parlimen Kota Tinggi itu berkata tiada keperluan untuk berbuat demikian memandangkan semua penuntut telah habis peperiksaan."Kebanyakan penuntut sudah bercuti semester sekarang dan rasanya tidak ada keperluan," katanya.


Tidak wajar label inisiatif rakyat sebagai raih undi - PM

BUKIT JALIL, 30 Julai- Tidak wajar untuk melabelkan pengumuman berkaitan inisiatif rakyat sebagai medium meraih undi untuk Pilihan Raya Umum Dewan Undangan Negeri Ke-15 (PRU DUN Ke-15) di enam negeri. Perdana Menteri, Datuk Seri Anwar Ibrahim menegaskan, pengumuman setiap insiatif itu dibuat seperti dijadualkan, berdasarkan perancangan setiap kementerian.Jelas beliau, kerajaan juga tidak akan menangguhkan sebarang program nasional yang telah ditetapkan, semata-mata untuk memberi laluan kepada PRU DUN Ke-15. "Saya sudah beritahu, tidak boleh guna jentera negeri untuk kempen negeri mulai semalam (hari penamaan calon) sehingga hari pilihan raya. Itu keputusan Jemaah Menteri, tetapi ini tidak harus menghalang kerja-kerja kerajaan. Saya kena jumpa pegawai-pegawai kerajaan, saya kena jumpa macam ini (program)."Program ini sudah ditetapkan (sejak) tiga bulan (lalu), permohonan kementerian itu sudah lama, kita hendak umumkan semasa Hari Pengguna," katanya selepas merasmikan penutupan Hari Pengguna Kebangsaan 2023 di sini. Anwar sekali lagi mengingatkan semua pihak yang bertanding pada PRU DUN Ke-15 agar menghormati peraturan untuk tidak menggunakan aset kerajaan negeri bagi tujuan berkempen. Pada program tersebut, perdana menteri mengumumkan peruntukan tambahan sebanyak RM50 juta bagi memperluas inisiatif Rahmah termasuk pelaksanaan Jualan Rahmah secara bergerak dengan tanda pagar #KedaiCariRakyat.


'Ziarah Kasih' jadi platform teliti isu liputan internet - Fahmi

BESTARI JAYA, 30 Julai- Program 'Ziarah Kasih' dilihat wajar dikembangkan sebagai salah satu program di bawah Kementerian Komunikasi dan Digital (KKD).Menterinya, Fahmi Fadzil berkata, program itu dilihat medium menyantun dan membantu rakyat yang memerlukan, selain sebagai platform meneliti isu liputan internet di kawasan terlibat. "Saya lihat memang wajar, bawah kementerian, kita kembang luaskan sambil kita selesaikan isu internet, isu kebajikan juga kita beri sedikit perhatian. Jadi bila saya sendiri datang dan lihat keadaan, memang ada beberapa perkara yang perlu dipercepat."Sekarang ini, ke mana saya pergi, saya akan buka dan 'check line' (internet), sama ada terdapat 'line' atau tidak. Pada masa sama, kita dapat dapat teliti masalah dihadapi rakyat," katanya pada sidang media selepas program 'Ziarah Kasih' di Kampung Bukit Badong, di sini.Tambahnya, program seumpama akan diadakan di Sabah dan Sarawak, masing-masing pada 25 Ogos dan 2 September ini. Menerusi program 'Ziarah Kasih' itu, Fahmi turut disertai calon PH bagi DUN N11 Ijok, Amidi Abdul Manan yang berkesempatan mengunjungi masyarakat serta menghulurkan bantuan berupa sumbangan kerusi roda kepada penduduk memerlukan.Beliau turut memeriksa liputan dan kelajuan internet di kawasan terbabit, serta mengakui penambahbaikan perlu dilaksana bagi memastikan capaian internet yang lebih baik di Kampung Bukit Badong.Fahmi telah mengarahkan pihak Suruhanjaya Komunikasi dan Multimedia Malaysia (SKMM) menyelesaikan masalah berkenaan dengan kadar segera. "Kita dapati di sini ada masalah internet, jadi saya telah minta pihak SKMM untuk segera datang."Saya difahamkan penduduk kampung memang sudah tulis (aduan) sejak tahun 2020, tetapi pihak SKMM, saya pun tidak faham kenapa ada kelewatan, kenapa masalah internet ini berlarutan."Memang di sini kalau tengok (ada) satu bar (liputan internet) sahaja, jadi ini kronik. Saya lihat, kawasan ini antara diperlukan adalah penyelesaian isu internet. Ini antara perkara yang kita bagi fokus," katanya.

(Fahmi Fadzil (kanan) dan Amidi Abdul Manan)


Tohmahan TPM beri 'sogokan' pilihan raya disifatkan retorik politik - Ahmad Said

(Ahmad Said, calon BN-PH di DUN Kijal)

KEMAMAN, 30 Julai- Tohmahan pihak pembangkang berhubung pengumuman geran oleh Timbalan Perdana Menteri, Datuk Seri Dr Ahmad Zahid Hamidi kepada Persatuan Belia Gabungan Lembaga Kemajuan Terengganu Tengah (Ketengah) pada Jumaat lalu sebagai 'sogokan' pilihan raya disifatkan sekadar retorik politik. Pengerusi Ketengah, Datuk Seri Dr Ahmad Said menjelaskan, pengumuman itu tidak dilakukan ketika tempoh kempen pilihan raya, sebaliknya ia  tanggungjawab Ahmad Zahid yang juga selaku Menteri Kemajuan Desa dan Wilayah dalam menyalurkan peruntukkan kepada warga Ketengah.Ahmad Said yang juga calon Dewan Undangan Negeri (DUN) N30 Kijal itu berkata, Ketengah adalah agensi di bawah Kementerian Kemajuan Desa dan Wilayah (KKDW), serta menyifatkan pengumumuan pemberian itu sekadar pemberitahuan insiatif kerajaan dalam memperkasakan golongan belia. "Sebagai menteri yang berkenaan, beliau boleh isytiharkan (atau) beritahu rakyat apa yang dirancang pada masa depan, kalau tidak, orang tidak tahu. Ia juga bukan diberi semasa (kempen) pilihan raya."PAS baru ini beri i-Fitri semasa  (tempoh berkempen) pilihan raya (PRU15), (disalurkan pada) 15,16 dan 17 (November 2022), sedangkan pilihan raya pada 19 haribulan. Sebab itu kita (Barisan Nasional) kemukan petisyen di mahkamah dan kita menang di Kuala Terengganu," katanya.Beliau mengulas kenyataan bekas Ketua Pemuda UMNO, Khairy Jamaluddin Abu Bakar, serta calon Kijal, Datuk Razali Idris (PAS) yang mendakwa pengumuman geran oleh Ahmad Zahid itu sebagai satu bentuk sogokan atau 'gula-gula' pilihan raya. Ahmad Said ditemui pemberita selepas menjalankan aktiviti kempen melibatkan lawatan ke Klinik Kesihatan Kijal serta menyantuni pengundi di kediaman mereka sekitar DUN Kijal.Jumaat lalu, Ahmad Zahid mengumumkan pemberian geran membabitkan RM100,000 kepada Persatuan Belia Gabungan Ketengah.Terengganu adalah antara enam negeri yang terbabit dalam Pilihan Raya Umum Dewan Undangan Negeri Ke-15 (PRU DUN Ke-15), selain Selangor, Pulau Pinang, Negeri Sembilan, Kedah dan Kelantan.

(Ahmad Said menyantuni penduduk DUN Kijal)


Penggubalan NIMP 2030 di peringkat akhir - Tengku Zafrul

KEPALA BATAS, 30 Julai- Penggubalan Pelan Induk Perindustrian Baharu (NIMP) 2030 sudah di peringkat akhir dan akan dibentangkan kepada Jemaah Menteri dalam masa terdekat.  Menteri Pelaburan, Perdagangan dan Industri, Tengku Datuk Seri Zafrul Tengku Abdul Aziz berkata, pelan terbabit sedang diperhalus dan dikemaskini sebelum dilancarkan pada penghujung Ogos depan oleh Perdana Menteri, Datuk Seri Anwar Ibrahim. Setakat ini, perbincangan yang dijalankan adalah paling komprehensif dengan melibatkan industri baharu dan kementerian lain. "Kita dalam persiapan terakhir, yang mana ‘task force’ (pasukan petugas) kita bersama-sama pegawai dan semua agensi berkaitan akan membuat persiapan terakhir sebelum ia dibawa kepada Jemaah Menteri dan selepas itu yang amat berhormat (perdana menteri) akan umumkan," katanya dalam sidang media selepas merasmikan MITI Day Pulau Pinang di Kubang Menerong, di sini.NIMP 2030 berperanan sebagai satu kerangka dasar yang komprehensif merangkumi misi, keutamaan dan pelan tindakan dalam mentransformasikan sektor perkilangan negara.

(Tengku Zafrul Tengku Abdul Aziz (tiga kiri) pada MITI Day Pulau Pinangdi Kepala Batas, Pulau Pinang)


MBPP lulus RM500,000 konsultasi pelebaran jalan Bayan Lepas - Azrul Mahathir

(Azrul Mahathir Aziz daripada calon PH yang bertanding DUN Bayan Lepas)

BAYAN LEPAS, 30 Julai- Sebanyak RM500,000 telah diluluskan oleh Majlis Bandaraya Pulau Pinang (MBPP) bagi proses konsultasi untuk pelaksanaan projek pelebaran jalan di sini.Penyandang kerusi Dewan Undangan Negeri (DUN) berkenaan, Azrul Mahathir Aziz berkata, beliau telah meminta kerajaan negeri menyegerakan peruntukan bagi tujuan itu.Tegas beliau, isu kesesakan lalu lintas menjadi antara perkara utama yang sedang ditangani calon Pakatan Harapan (PH) tersebut. "Sekarang sudah berjalan proses konsultasi atau perunding yang dilantik, yang mana MBPP sudah luluskan RM500,000 untuk kos tinjauan, untuk kira jumlah kereta, dan nak bagi (kaji) laluan trafik ke mana. "Alhamdullilah, proses ini sedang berlaku dan kita nak selesaikan masalah di persimpangan Masjid Sungai Batu dahulu. Saya bagitahu kerajaan negeri, yang mana boleh buat, kita buat dahulu," katanya ketika meluangkan masa bersama penduduk di Kampung Suluk, di sini.Sementara itu, penduduk di sini mahukan wakil rakyat yang sentiasa berada di kawasan mereka bagi memudahkan pertemuan untuk sebarang permasalahan yang timbul.  Mereka berharap penyandang kerusi DUN Bayan Lepas, Azrul Mahathir dikekalkan berdasarkan rekod baik yang ditunjukkan pada penggal lalu.  "Kami sangat memerlukan seorang wakil rakyat yang boleh turun padang, selain berlaku kematian, kenduri kendara serta lain-lain kebajikan kami, contohnya kejadian banjir, dan sekarang dah selesai (masalah banjir). Kami perlukan wakil rakyat yang sentiasa berada di DUN Bayan Lepas untuk melihat dan memantau perkembangan seterusnya," Rusli Hashim, penduduk di sini."Alhamdullilah, beliau (Azrul Mahathir) turun jumpa kita. Apa-apa yang kita perlu, beliau datang. Sungguhpun beliau orang luar, beliau bagus," Basri Osman, penduduk di sini. "(Kami mahukan) wakil rakyat yang boleh beri kami kesenangan di kampung ini seperti kebajikan untuk orang miskin, untuk (pembangunan) kampung, itu yang kami mahukan, " Suria Nawawi, penduduk di sini.

(Azrul Mahathir Aziz meluangkan masa bersama penduduk Kampung Sulukdi Bayan Lepas, Pulau Pinang)


Turun padang, dengar keluhan rakyat

(Datuk Seri Aminuddin Harun turun padang menyantuni pengunjung Pasar Tani Paoi Jaya)

SEREMBAN, 30 Julai- Calon bertanding Piilihan Raya Umum Dewan Undangan Negeri (PRU DUN ke-15) terus menggerakkan jentera kempen bagi memenangi hati pengundi. Pagi tadi di kawasan N25 Paroi, calon Pakatan Harapan (PH) N13 Sikamat Datuk Seri Aminuddin Harun yang juga merupakan Menteri Besar Negeri Sembilan menyantuni penduduk dan peniaga yang mengunjungi Pasar Tani Paroi Jaya.  "Kita dengar apa keluhan-keluhan yang akan dibaiki, ditambah baik. Tidak semua yang kita buat itu kita rasa dah mencukupi yang penting untuk kita mendengar permasalahan rakyat."Mungkin ada infra lama yang perlu dibaiki, itu anatara yang harus kita lakukan,"kata Datuk Seri Aminuddin.Turut serta, calon PH N25 Paroi, Norwani Ahmat dan calon PH N14 Ampangan, Tengku Zamrah Tengku Sulaiman. "Saya melihat Alhamdulillah, kita dapat sokongan penuh daripada jentera PH dan juga BN dan saya rasa sangat bersyukur,"kata Norwani Ahmat.

(Calon PH N25 Paroi, Norwani Ahmat bersama pengunjung pasar tani)


Perarakan kapal berhias warnai sambutan 60 tahun Sarawak merdeka

KUCHING, 30 Julai- Sungai Sarawak kembali dimeriahkan dengan limpahan cahaya neon berwarna-warni malam tadi, setelah sedekad acara perarakan kapal berhias tidak diadakan sempena sambutan 60 tahun Sarawak merdeka.Sebanyak 20 kapal berhias dari pelbagai kementerian, agensi dan syarikat swasta menyertai perarakan yang berlangsung di sekitar Sungai Sarawak antaranya Tebingan Kuching, Pengkalan Sapi, jeti dan tebingan Kampung Boyan.Seorang pengunjung Junaidah Mohd Nor, 54, dari Selangor, tidak mahu melepaskan peluang menyaksikan perarakan kapal berhias yang kali pertama disaksikannya setelah enam tahun menetap di Sarawak.“Saya tinggal dan bekerja di Sarawak sudah enam tahun, jadi saya tidak mahu melepaskan peluang untuk melihat acara yang 10 tahun tidak diadakan ini,” katanya yang datang bersama suami dan anak-anak.Sambutan bertemakan 'Sarawak Maju Makmur 2030' itu menarik kira-kira 10,000 pengunjung yang membanjiri kawasan sepanjang Tebingan Kuching bagi merakam detik indah acara kapal berhias dengan berlatarbelakangkan bangunan Dewan Undangan Negeri (DUN) Sarawak. Pengunjung dari Pontianak, Indonesia, Benozi Tamrin, 25, tidak menyangka percutian empat hari bersama 13 ahli keluarga ke bandar raya ini lebih bermakna apabila berkesempatan menonton perarakan gemilang itu. “Kami sekeluarga dimaklumkan pihak imigresen bahawa ada acara besar di Kuching pada malam sewaktu hendak ke sini petang tadi jadi memang terujalah kerana suasananya berbeza dengan di Pontianak,” katanya. Acara berkenaan bermula 8.15 malam dengan ketibaan Premier Sarawak Tan Sri Abang Johari Abang Openg dan isteri Puan Sri Juma'ani Tuanku Bujang. Mendahului perarakan di Sungai Sarawak itu, lapan penunggang jet ski dan bot Unit Keselamatan dan Penguatkuasaan Sarawak (UKPS), diikuti 25 perahu tambang iaitu pengangkutan air tradisional yang dikenali di sungai berkenaan dan 20 kapal berhias. Antara kementerian dan syarikat yang mengambil bahagian untuk merebut gelaran juara kapal berhias termasuk Jabatan Premier Sarawak, Kementerian Utiliti dan Telekomunikasi, Kementerian Pelancongan serta Industri Kreatif dan Seni Persembahan, Kementerian Inftrastruktur.Kapal berhias milik syarikat Samling Timber Malaysia dinobatkan sebagai juara dan membawa pulang hadiah wang tunai RM10,000. -BERNAMA


Akademi Industri peringkat nasional dilancarkan Selasa ini- Rafizi

(Menteri Ekonomi Rafizi Ramli pada Program Jelajah Madani di Perkarangan Pusat Perniagaan Taman Megaway, Sikamat)

SEREMBAN, 30 Julai- Projek Rintis Akademi Industri peringkat nasional bakal dilancarkan Selasa ini sebagai usaha kerajaan untuk melaksanakan reformasi pasaran buruh dalam negara.  Menteri Ekonomi Rafizi Ramli berkata, 200 syarikat pengilang antarabangsa akan bekerjasama memberi peluang kepada belia khususnya lepasan Sijil Pelajaran Malaysia (SPM) untuk melibatkan diri dalam sektor pembuatan dan perkilangan sebagai pekerja berkemahiran tinggi.  "Kalau kita tidak lakukan sesuatu kreatif, ini akan ada kesan lebih parah kepada negara jadi kita yakin sebenarnya, terutama kepada belia tidak ada kelulusan. "Lepasan SPM di negara kita hanya sekitar 30% sahaja yang melanjutkan pelajaran, 70%  kekal dengan SPM jadi mereka ini nak buat apa, kita kena buka dan bawa mereka masuk ke dalam sektor pembuatan dan perkilangan," katanya. Beliau berkata demikian ketika ditemui media pada Program Jelajah Madani di Perkarangan Pusat Perniagaan Taman Megaway, Sikamat.  Tambahnya, projek itu juga bagi menangani isu berbangkit mengenai Pendidikan dan Latihan Teknikal dan Vokasional (TVET) seperti tempoh pengajian yang panjang, tidak menamatkan pengajian dan minat belia yang kurang dalam bidang berkenaan.


Jaga adab, tatasusila sepanjang berkempen

KUALA LUMPUR, 30 Julai- Jentera parti politik yang akan berkempen pada Pilihan Raya Umum Dewan Undangan Negeri ke-15 (PRU DUN ke-15) perlu menjaga adab dan tatasusila dengan tidak menimbulkan insiden sehingga boleh menjejaskan ketenteraman dan keharmonian dalam kalangan masyarakat.Pensyarah Kanan Fakuliti Sains Pentadbiran dan Pengajian Polisi Universiti Teknologi Mara (UiTM), Dr. Azman Ayob berkata dalam keghairahan berkempen, mereka perlu mengawal tingkah laku dan emosi serta tidak menyebarkan fitnah terhadap pihak lawan.Beliau berkata adalah sebaiknya calon bertanding memberi fokus dalam menerangkan dasar parti, manifesto serta strategi untuk memajukan kehidupan rakyat sekiranya diberi mandat."Kita kena mempamerkan setidaknya kita sebagai penyokong ,pengundi atau pun kena tunjukkan kita ini masyarakat yang ada nilai, yang ada etika dan moral. Kita tidak boleh mempamerkan keghairahan kita dalam menyokong parti- parti politik ini dalam bentuk yang terlalu emosi," katanya.

(Pensyarah Kanan Fakuliti Sains Pentadbiran dan Pengajian Polisi UiTM, Dr. Azman Ayob)

Dalam pada itu, Dr Azman turut menyatakan manifesto adalah satu janji yang wajib ditunaikan oleh calon-calon yang bertanding dan ia bukan janji kosong. Pada saya manifesto adalah janji , janji mesti ditepati , tetapi kita manusia biasa, termasuk siapa yang membentuk kerajaan nanti ia juga manusia dan ada benda yang kita tidak nafikan bahawa dia tidak boleh buat ,boleh capai tetapi dia kena tunjukkan bahawa usaha untuk menunaikan janji itu. Nampakkan usaha itu dan bukan sahaja menampakkan usaha ke arah itu tetapi sudah tentunya nanti kena pastikan usaha itu mendatangkan hasil seperti yang dijanjikan dalam manifesto pilihan raya," katanya.Dr Azman berkata demikian kepada pemberita selepas menjadi tetamu dalam program Selamat Pagi Malaysia di Angkasapuri.Suruhanjaya Pilihan Raya (SPR) menetapkan PRU DUN ke-15 di Negeri Sembilan, Selangor, Pulau Pinang, Kelantan, Terengganu dan Kedah serta Pilihan Raya Kecil (PRK) bagi Parlimen Kuala Terengganu dilaksanakan serentak, dengan hari pengundian pada 12 Ogos manakala pengundian awal pada 8 Ogos.


Usaha pelihara hidupan liar termasuk Harimau Malaya tanggungjawab semua- YDP Agong

TEMERLOH, 30 Julai- Seri Paduka Baginda Yang di-Pertuan Agong, Al-Sultan Abdullah Ri'ayatuddin Al-Mustafa Billah Shah menyambut baik usaha kerajaan memasyhurkan Rizab Harimau Diraja Al-Sultan Abdullah dan Rizab Hidupan Liar Tengku Hassanal bersempena nama baginda berdua.  Titah baginda, usaha ini merupakan satu anjakan paradigma yang positif terhadap memelihara alam sekitar dan hidupan liar di negeri Pahang. Justeru, usaha bersepadu melibatkan semua pihak perlu diwujudkan bagi memelihara hidupan liar termasuk Harimau Malaya. Seri Paduka Baginda bertitah, usaha daripada semua pihak termasuk pertubuhan bukan kerajaan (NGO) dan orang perseorangan perlu diwujudkan segera bagi memelihara ikon negara itu serta semua hidupan liar lain agar tidak terus pupus.Baginda turut menyambut baik langkah kerajaan negeri yang mewartakan kawasan seluas 134,183 hektar tanah rizab Harimau Diraja Al-Sultan Abdullah secara berperingkat. Baginda bertitah ketika berkenan bercemar duli pada Majlis Pemasyhuran Rizab Harimau Diraja Al-Sultan Abdullah dan Rizab Hidupan Liar Tengku Hassanal di Institut Biodiversiti Jabatan Perlindungan Hidupan Liar dan Taman Negara (PERHILITAN) di Bukit Rengit, Lanchang, Temerloh, Pahang.  Turut mengiringi Pemangku Raja Pahang, Tengku Mahkota Tengku Hassanal Ibrahim Alam Shah dan Tengku Arif Temenggong Pahang, Tengku Fahd Mua'adzam Ibni Almarhum Sultan Haji Ahmad Shah Al-Musta'in Billah.  Hadir sama ialah Menteri Sumber Asli, Alam Sekitar dan Perubahan Iklim, Nik Nazmi Nik Ahmad; Menteri Belia dan Sukan,Hannah Yeoh; Setiausaha Kerajaan Pahang, Datuk Indera Zulkifli Yaacob, dan Exco Kerajaan Pahang, Datuk Seri Johari Harun.  Baginda turut menitahkan agar pihak kerajaan dapat melaksanakan satu usaha yang baik dalam melaksanakan dan meningkatkan pendekatan-pendekatan berkonsepkan ‘sustainable development approach’ atau pendekatan pembangunan mampan bukan sahaja untuk jangka masa pendeka tetapi juga bagi jangka masa panjang.  Baginda turut menitahkan agar Kerajaan Pahang dapat menghutankan dan menghijaukan lebih banyak kawasan daripada jumlah sedia ada sebanyak 57% kawasan hutan yang belum disentuh di negeri tersebut, selain mencadangkan agar Kementerian Sumber Asli, Alam Sekitar dan Perubahan Iklim dapat membuat perancangan jangka panjang melibatkan kawasan takungan air.


Calon PH disaran aplikasikan MOJO untuk kempen

(Setiausaha Agung Parti Keadilan Rakyat (PKR)Datuk Seri Saifuddin Nasution Ismail)

KULIM, 30 Julai - Semua calon Pakatan Harapan (PH) yang bertanding dalam Pilihan Raya Umum DUN ke-15 (PRU DUN ke-15) perlu mengaplikasikan ‘kewartawanan peranti' (MOJO) sepanjang tempoh berkempen. Setiausaha Agung Parti Keadilan Rakyat (PKR) Datuk Seri Saifuddin Nasution Ismail berkata, ia merupakan satu pendekatan baharu yang dilakukan selaras dengan kemajuan teknologi digital.  "MOJO ini adalah kami panggil 'mobile journalism' makna kalau saya jadi calon ini, program sekarang ini saya perlu rakamkan atau saya rakamkan secara langsung. "Dengan sendirinya kandungan dibina dan kandungan ini dihantar ke bilik kawalan kami untuk kita paparkan keseluruh DUN berkenaan," kata Saifuddin kepada media pada Program Ceramah Isu Semasa PRN, di sini semalam. Tambah beliau, melalui MOJO calon dapat memanfaatkan platform media sosial dan digital untuk strategi kempen mereka selain menarik sokongan pengundi, terutamanya generasi muda.  Saifuddin turut menasihatkan calon PH agar terus memperkenalkan diri dan mendekati pengundi seramai yang boleh sepanjang tempoh berkempen tanpa memainkan isu-isu sensitif.


Kanak-kanak lelaki hilang di Teluk Senangin ditemukan maut

(Mangsa, Muhammad Faris Irfan, 10 tahun ditemui dua batu nautika dari kawasan pantai pada jam 8.20 pagi oleh nelayan/ FOTO: JBPM Perak)

LUMUT, 30 Julai- Kanak-kanak lelaki yang dilaporkan hilang ketika beriadah bersama keluarganya di Pantai Teluk Senangin, disini, semalam ditemukan maut pagi tadi.Mangsa yang dikenali sebagai Muhammad Faris Irfan, 10 tahun ditemui dua batu nautika dari kawasan pantai pada jam 8.20 pagi oleh nelayan berhampiran.Penolong Pengarah Bahagian Operasi Jabatan Bomba dan Penyelamat Malaysia (JBPM) Perak, Sabarodzi Nor Ahmad berkata seramai 67 anggota dari pelbagai agensi telah digerakkan untuk operasi mencari dan menyelamat mangsa.  "Pasukan bomba yang tiba di lokasi kejadian membuat kerja mencari dan menyelamat secara 'surface searching' di kawasan Pantai Teluk Senangin."Manakala pasukan penyelamat menggunakan bot untuk mencari di laut sejauh dua batu nautika."Bagaimanapun mangsa ditemui maut oleh nelayan berhampiran Tanjung Hantu dan diserahkan kepada pihak polis bagi tindakan selanjutnya," katanya kepada pemberita.

(Seramai 67 anggota dari pelbagai agensi telah digerakkan untuk operasi mencari dan menyelamat mangsa)

Operasi yang diketuai Ketua Balai Bomba dan Penyelamat (BBP) Pantai Remis, Mohd Akmal Hussin itu tamat pada jam 9 pagi.Terdahulu media melaporkan seorang kanak-kanak lelaki berusia 10 tahun dilaporkan hilang di kawasan Pantai Teluk Senangin, Lumut ketika beriadah bersama ahli keluarganya.Difahamkan kejadian itu berlaku pada 3.19 petang selepas ahli keluarga mangsa membuat laporan polis apabila menyedari mangsa hilang kira-kira 1 tengah hari.


Jawi Run 2023 tarik hampir 3,000 peserta

KUALA LUMPUR, 30 Julai- Sekitar 3,000 peserta menyertai acara Jawi Run 2023 anjuran Jabatan Agama Islam Wilayah Persekutuan (JAWI) di Dataran Merdeka sempena KL Car Free Morning bagi mendekatkan dan memperkenal agensi-agensi agama kepada masyarakat berbilang kaum dengan aktiviti riadah.  Menurut Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar, program seumpama ini mampu mengeratkan perpaduan serta menyemai semangat muhibah dalam kalangan masyarakat selaras dengan prinsip Malaysia Madani.  "Sambutan ini adalah merupakan sebahagian daripada sunnah Nabi Muhammad SAW, nabi sebut, akal yang baik sejahtera itu ada pada tubuh badan yang baik jadi dengan galakan Jawi Run dan penyertaan yang ramai ini kita harap masyarakat Islam dan bukan Islam selain dapat bersatu padu berkenal kenalan antara satu sama lain."Selain beriadah, aktiviti larian ini juga dapat memastikan kesihatan mereka terjamin,"katanya. Beliau ditemui setelah melancarkan Program Jawi Run 2023 di ibu negara.  Tambahnya lagi, ini merupakan tahun pertama pelaksanaan acara larian Jawi Run dan telah mendapat sambutan yang luar biasa daripada masyarakat di sekitar Kuala Lumpur.  Larian, terbahagi kepada dua kategori jarak larian iaitu tiga kilometer dan lima kilometer serta terbuka kepada seluruh rakyat Malaysia tidak mengira usia, agama mahupun bangsa demi menyemarakkan semangat perpaduan antara kaum.

(Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar)


Bapa calon Sidam meninggal dunia

SUNGAI PETANI, 30 Julai - Bapa kepada calon Pakatan Harapan (PH) bagi kerusi Dewan Undangan Negeri (DUN) Sidam Bau Wong Bau Ek meninggal dunia pada 9 malam tadi.Bau Wong ketika dihubungi memaklumkan bapanya Bau Ek Endin Soon, 87, meninggal dunia akibat penyakit kayap dan demam campak.Beliau berkata upacara persemadian akan disempurnakan pada 1 Ogos ini, dengan jasad bapanya  ditempatkan di Wat Olak Madu selama dua hari.“Penghormatan terakhir boleh dibuat sebelum jasad dibawa keluar pada sekian tarikh untuk proses seterusnya,” katanya.Pilihan Raya Negeri (PRN) kali ini menyaksikan Bau Wong berdepan pertandingan satu lawan satu dengan calon Perikatan Nasional (PN) dari Bersatu Juliana Abdul Ghani di kerusi DUN Sidam.Suruhanjaya Pilihan Raya menetapkan PRN di Kedah, Terengganu, Kelantan, Negeri Sembilan, Selangor, dan Pulau Pinang serta Pilihan Raya Kecil (PRK) bagi Parlimen Kuala Terengganu dilaksanakan serentak, dengan hari pengundian pada 12 Ogos manakala pengundian awal pada 8 Ogos.- BERNAMA

(Bau Wong berdepan dengan calon Perikatan Nasional (PN) dari Bersatu, Juliana Abdul Ghani di kerusi DUN Sidam/ FB Majlis Perbandaran Sungai Petani)


FCoEE lonjak kecemerlangan pelajar dalam STEM

KANGAR, 30 Julai- Seramai 450 pelajar sekolah menengah seluruh Perlis terpilih menyertai Program Kecemerlangan Matematik yang dilaksanakan Pusat Kecemerlangan Pendidikan Faizuddin (FCoEE) dengan kerjasama Jabatan Pendidikan Negeri.Program tersebut diadakan dengan tujuan untuk mengukuhkan asas pembelajaran menengah rendah bagi melonjakkan pencapaian menengah atas serta memberi pemerhatian awal kepada pelajar Tingkatan 4 sebelum memasuki tahun peperiksaan supaya langkah intervensi dapat dilaksanakan.Menurut Pengerusi Pusat Kecemerlangan Pendidikan Faizuddin (FCoEE), Datuk Profesor Emeritus Dr Kamarudin Hussin, pembelajaran melalui aktiviti modul dengan lima topik penting iaitu Statistik dan Kebarangkalian, Perkaitan dan Algebra, Matematik Diskret, Sukatan dan Geometri, Nombor dan Operasi "Program ini melibatkan 50 orang guru yang bertindak sebagai fasilitator dan panel manakala 20 orang panel terdiri mereka yang pakar dalam bidang sains, teknologi, kejuruteraan dan matematik (STEM)telah bersama-sama membina modul latihan untuk pelajar."Selain itu, pelajar-pelajar dibimbing oleh 30 orang pelajar cemerlang dalam bidang STEM daripada enam buah sekolah sebagai mentor yang turut memberi peluang kepada pelajar untuk bertukar fikiran dan mengenali rakan-rakan sekolah lain.Bagi fasa pertama, subjek matematik menjadi pilihan sebelum diteruskan dengan fasa kedua melibatkan subjek Fizik, Kimia, Biologi dan Matematik Tambahan.Beliau memaklumkannya pada Majlis Penutupan Program Kecemerlangan Matematik Negeri Perlis di Kangar.Pelajar yang mengikuti program ini ditaja sepenuhnya oleh Pusat Kecemerlangan Pendidikan Faizuddin (FCoEE) bersama Majlis Agama Islam dan Adat Istiadat Melayu Perlis.

(Pengerusi FCoEE, Datuk Profesor Emeritus Dr Kamarudin Hussin / FOTO FCoEE)


Kerajaan Perpaduan kukuh, sukar diganggu-gugat - PM

(Datuk Seri Anwar berucap pada Majlis Ceramah Arus Merah Kuning di Subang Bestari/BERNAMA)

SUBANG, 29 Julai- Kerajaan Perpaduan yang disertai 19 parti gabungan ketika ini adalah kukuh, stabil dan sukar untuk dijatuhkan.

Perdana Menteri Datuk Seri Anwar Ibrahim berkata jaminan itu jelas berbanding ketika mula mengambil alih kerajaan pada November lepas.Kini, kesepaduan kesemua pimpinan termasuk mereka yang menganggotai Jemaah Menteri bertambah utuh dan sukar diganggu-gugat.Beliau yang juga Pengerusi Pakatan Harapan (PH) turut menasihati pembangkang agar tidak terlalu angkuh untuk cuba mengambil alih Kerajaan Pusat, kerana kerajaan pimpinannya ketika ini mempunyai kesepaduan yang baik.Ia dibuktikan dengan kesepakatan dua timbalannya yang menyatakan sokongan penuh kepada kerajaan. "Kita kukuh saudara, tidak usah sembang hendak harap ambil alih, susah kerana kita kuat dalam kerajaan sekarang. Jangan dengar mereka."Saya ambil alih bulan November, ketua PAS dakwa tiga bulan sahaja. Saya kata mereka dapat model mana ni? Walaupun kita yakin, mana tahu bulan Mei sebelum puasa, tapi tidak jadi juga. Lepas raya, tidak jadi juga. Sidang Parlimen akan datang saya beritahu bawa usul, kalau ada usul PAS dan BERSATU ada undi, bawa usul saya tidak akan sekat," kata Anwar di majlis Ceramah Arus Merah Kuning bersempena Pilihan Raya Umum Dewan Undangan Negeri Selangor di Subang Bestari di sini.Berhubung PRU DUN Selangor, beliau berharap pengundi dapat membuat pilihan bijak dengan memilih calon-calon daripada parti yang tekad utama mereka adalah menghapuskan rasuah, salah guna kuasa serta terbukti berjaya membangunkan Selangor sehingga menjadi negeri termaju di Malaysia.

(Datuk Seri Anwar berkata Kerajaan Perpaduan kukuh, sukar diganggu-gugat)


Rangka kerja MADANI bina moral yang baik masyarakat- PM

PUTRAJAYA, 29 Julai- Rangka kerja MADANI bukan hanya memberi fokus kepada proses penyelesaian masalah tetapi juga terhadap nilai-nilai murni bagi membina moral yang baik dalam kalangan masyarakat.

Perdana Menteri, Datuk Seri Anwar Ibrahim berkata, ini adalah kaedah terbaik bagi membentuk masyarakat yang lebih baik terutamanya dalam kalangan generasi muda.Menurut Datuk Seri Anwar, MADANI bukan sahaja berkisar mengenai kemampanan, daya cipta, hormat, keyakinan dan ihsan tetapi ia juga menggariskan tentang falsafah, nilai-nilai murni serta integriti dari segi membina akhlak yang baik."Ia juga bertepatan dengan Konsep Malaysia MADANI yang berteraskan enam tunjang utama iaitu kemampanan, kesejahteraan, berdaya cipta, hormat, keyakinan dan ihsan," kata Anwar ketika berucap di ‘Majlis Ilmu MADANI bersama Perdana Menteri’ di Seri Perdana di sini.Perdana Menteri yang hadir di Majlis Ilmu, Syarahan Madani merakamkan penghargaan kepada pengasas merangkap Presiden Institut Penyelidikan Islam ,Yaqeen Dr Omar Suleiman dan menyifatkan beliau sebagai seorang intelektual dan aktivis muda yang diperlukan dalam setiap masyarakat.Terdahulu, Anwar dan isteri, Datuk Seri Dr Wan Azizah Wan Ismail menyertai 20 jemaah menunaikan solat Maghrib yang dipimpin oleh Imam Masjid Tuanku Mizan Zainal Abidin, Muhammad Hazri Othman sebelum meluangkan masa kira-kira sejam dalam sesi perkongsian ilmu bersama Omar.Turut hadir Menteri di Jabatan Perdana Menteri (Hal Ehwal Agama), Datuk Dr Mohd Na'im Mokhtar dan Menteri Luar, Datuk Seri Dr Zambry Abd Kadir.

(Datuk Seri Anwar berkata berkata, ini adalah kaedah terbaik bagi membentuk masyarakat yang lebih baik terutamanya dalam kalangan generasi muda)


Rangkuman: 83 calon bertanding rebut 36 kerusi DUN di Kedah, Negeri Sembilan

(Di Kedah, 83 calon disahkan bertanding merebut 36 kerusi DUN)

PUTRAJAYA, 29 Julai- Tiada kertas pencalonan Pilihan Raya Umum Dewan Undangan Negeri (PRU DUN) ke-15 yang ditolak di Kedah dan Negeri Sembilan, menurut Pengerusi Suruhanjaya Pilihan Raya (SPR), Tan Sri Abdul Ghani Salleh.Ketika bercakap dalam sidang media di sini beliau berkata SPR menerima 83 kertas penamaan calon di Kedah dan 83 Negeri Sembilan.Di Kedah, 83 calon disahkan bertanding merebut 36 kerusi DUN.Pakatan Harapan (PH) meletakkan 21 calon, Barisan Nasional (BN) lima calon, Perikatan Nasional (PN) 36 calon, Parti Rakyat Malaysia (PRM) satu calon dan Bebas 10 calon. Antara kerusi tumpuan ialah DUN Jeneri menyaksikan calon BN, Datuk Mohamad Khizri Abu Kassim mencabar penyandangnya, Datuk Seri Muhammad Sanusi Md Nor daripada PN.DUN Pedu pula menampilkan Pengerusi BN negeri, Datuk Seri Mahdzir Khalid mencabar calon PN, Mohd Radzi Md Amin.Begitu juga DUN Alor Mengkudu apabila Pengerusi PH negeri, Datuk Mahfudz Omar dicabar bekas pemain bola sepak kebangsaan, Radhi Mat Din.Di Negeri Sembilan, 83 calon disahkan bertanding merebut 36 kerusi.Antara tumpuan ialah kerusi DUN Sikamat yang menyaksikan pertembungan empat penjuru.PH sekali lagi mencalonkan penyandang, Datuk Seri Aminuddin Harun yang berdepan calon PN, Ahmad Raihan Muhamad Hilal serta dua calon Bebas, Bujang Abu dan Mohamed Hafiz.Di DUN Rantau, BN mencalonkan penyandang kerusi, Datuk Seri Mohamad Hasan.Timbalan Presiden UMNO itu berhadapan pencabarnya, Rozmal Malaka daripada PN dalam pertandingan satu lawan satu.Selain itu di DUN Chennah penyandangnya Setiausaha Agung DAP, Anthony Loke berdepan pencabar tunggal iaitu Ketua Kampung Chennah, Rosmadi Arif yang mewakili PN.Di DUN Pertang pula, BN sekali lagi mencalonkan penyandang, Datuk Seri Jalaluddin Alias yang berdepan pencabar daripada PN, Amirudin Hassan dalam pertandingan satu lawan satu.

(Di Negeri Sembilan, 83 calon disahkan bertanding merebut 36 kerusi)


SUBANG, 29 Julai- Pengerusi Pakatan Harapan, Datuk Seri Anwar Ibrahim optimis gabungan Kerajaan Perpaduan akan memperoleh kemenangan di Selangor dalam Pilihan Raya Umum Dewan Undangan Negeri ke-15 akan datang. Perdana Menteri yakin pengundi semakin "celik" dalam memilih pemimpin khususnya golongan belia yang lebih intelektual.Beliau berucap di hadapan kira-kira lebih 2,000 penduduk Kota Damansara dalam majlis yang turut dihadiri Menteri Besar Selangor, Datuk Seri Amirudin Shari di Subang Bestari.Selain ceramah, turut diadakan sesi memperkenalkan calon Pakatan Harapan, Mohammad Izuan Ahmad Kasim bagi DUN Kota Damansara. Terdahulu, Amirudin yang juga Pengerusi Majlis Pimpinan PKR Negeri Selangor memaklumkan bahawa Parti Keadilan Rakyat (PKR) memutuskan Muhammad Izuan akan mempertahankan kerusi DUN Kota Damansara selepas berlaku pertukaran calon pada saat akhir.

(Datuk Seri Anwar optimis gabungan Kerajaan Perpaduan menang di Selangor)


KUALA KUBU BHARU, 29 Julai- Menteri Komunikasi dan Digital, Fahmi Fadzil sangat berpuas hati dengan penganjuran Kembara RIUH 2023 edisi Selangor yang julung kali dianjurkan di Fraser Valley, Kuala Kubu Bharu.Beliau mengambil masa hampir dua jam melawat reruai yang terdapat di tapak program.Ini termasuk 25 gerai makanan yang menawarkan pilihan hidangan Menu RAHMAH berharga RM5 ke bawah.Kembara RIUH 2023 edisi Selangor menampilkan 20 artis terkenal tanah air sepeti Datuk M. Nasir, Hujan, Dolla, Balan Kash dan S.O.G.Program itu yang bermula semalam dan bakal berakhir esok bermula pada 10 pagi hingga 10 malam.Selain membuka ruang kepada lebih 100 artis dan usahawan kreatif tempatan, ia bertujuan mendekatkan seni dengan masyarakat.Program sama bakal membuka tirai di Juru City, Pulau Pinang pada 4 dan 5 Ogos dengan menampilkan beberapa artis tempatan popular antaranya Ella, Anuar Zain dan Kumpulan Bunkface.

(Fahmi puas hati penganjuran Kembara RIUH 2023 edisi Selangor/FB Fahmi Fadzil)


Kembara RIUH 2023 unik

(Fahmi berkata lokasi program dilihat cukup kondusif dari pelbagai segi selain lokasi)

KUALA KUBU BHARU, 29 Julai- Penganjuran Kembara RIUH 2023 edisi Selangor yang buat julung kali diadakan di Fraser Valley, Kuala Kubu Bharu menyediakan platform terbaik kepada lebih 100 artis dan usahawan kreatif tempatan mendekatkan seni dengan masyarakat, Dengan sasaran 20,000 pengunjung, program anjuran Kumpulan MyCreative Ventures bersama Kementerian Komunikasi dan Digital itu menampilkan penglibatan pelbagai agensi kerajaan.Menurut menterinya, Fahmi Fadzil lokasi program dilihat cukup kondusif dari pelbagai segi selain lokasi.Kemudahan dan pelbagai program jualan di reruai yang disediakan pelbagai agensi dan usahawan juga menarik minat pengunjung, di samping tawaran harga berpatutan."Lokasinya memang unik dan adalah salah satu tarikan kita membantu mempromosikan juga pelancongan tempatan ataupun bagi peluang kepada pengunjung untuk menikmati suasana di luar bandar," kata Fahmi.

Pelbagai aktiviti akan diadakan, seperti persembahan muzik, bengkel kreatif dengan elemen mesra alam dan kelestarian, program kesenian, himpunan permotoran, vendor barangan dan makanan.Sementara itu, Ketua Pegawai Eksekutif Kumpulan MyCreative Ventures, Zainariah Johari berkata konsep Kembara RIUH dapat membuka peluang kepada penglibatan lebih ramai penggiat seni dan industri kreatif sekali gus melebarkan sayap jenama RIUH dengan menawarkan platform yang inklusif."Dari segi penambahbaikan untuk RIUH di Pulau Pinang, kita akan bekerja lebih rapat dengan majlis perbandaran dan mereka akan turut sama menguar-uarkan dan juga tadi ketua-ketua bawah agensi komunikasi dan digital semua sangat-sangat menyokong. Seni ini kita kena hadirkan diri, bila hadirkan diri kita dapat rasa dan dengan sendiri kita hendak membantu dan dapat tengok kesan mereka jauh daripada hiburan semata-mata," kata Zainariah kepada media di sini. Kembara RIUH 2023 edisi Pulau Pinang akan diadakan di Juru City, Seberang Jaya pada 4 hingga 5 Ogos menyasarkan 15,000 pengunjung dengan menampilkan penyanyi Ella, Anuar Zain dan Bunkface.


Calon BN DUN Sungai Dua fokus isu kebajikan, pendidikan, perumahan

TASEK GELUGOR. 29 Julai- Kebajikan masyarakat, pendidikan dan pembangunan perumahan.  Itu antara isu yang difokuskan calon BN DUN Sungai Dua, Datuk Dr Shaikh Hussein Mydin untuk penduduk di kawasan berkenaan. Sekiranya diberi peluang, beliau akan memastikan kebajikan penduduk Sungai Dua terbela terutamanya apabila bekerjasama dengan kerajaan negeri dan persekutuan, menerusi hubungan kerajaan perpaduan yang telah terjalin.  "Terutamanya isu-isu pendidikan. Sebenarnya banyak anak-anak di sini datang daripada keluarga miskin yang perlu dibantu. Saya akan cuba mudahkan proses untuk anak-anak di sini untuk pergi lebih jauh dalam pelajaran. Perumahan terutamanya rumah mampu milik, kita tak banyak tanah di sini tetapi dengan menggunakan agensi-agensi Persekutuan dan negeri saya akan cuba membangunkan sebanyak mungkin projek-projek perumahan mampu milik di Sungai Dua," kata Shaikh Hussein kepada media di sini. DUN Sungai Dua, menyaksikan pertandingan satu lawan satu antara Shaik Hussein dengan Muhammad Fauzi Yusoff calon PN.

(Calon BN DUN Sungai Dua, Datuk Dr Shaikh Hussein Mydin)


147 calon rebut 56 kerusi DUN Selangor

KUALA LUMPUR, 29 Julai - Seramai 147 calon bertanding bagi merebut 56 kerusi dalam Pilihan Raya Umum DUN ke-15 (PRU DUN ke-15) pada 12 Ogos ini.26 kerusi melibatkan saingan satu lawan satu.Manakala tiga penjuru di 25 kerusi, empat penjuru pula, di lima kerusi DUN. Tumpuan pasti terarah di DUN N16 Sungai Tua iaitu menyaksikan calon Harapan, Datuk Seri Amirudin Shari akan mempertahankan kerusi yang dimenangi sejak 2008.Amirudin akan berdepan saingannya, calon PN, Muhammad Hanif Jamaluddin dan calon Bebas, Suman Gopal.Turut menjadi perhatian, kerusi N18 Hulu Kelang yang bakal menyaksikan persaingan antara calon Harapan iaitu Setiausaha Politik Menteri Besar Selangor, Juwairiya Zulkifli menentang Datuk Seri Mohamed Azmin Ali daripada PN.

(Datuk Seri Amirudin Shari akan mempertahankan kerusi bagi DUN N16 Sungai Tua)

N20 Lembah Jaya juga mencuri tumpuan dengan pertembungan satu lawan satu antara calon PH, Syed Ahmad Syed Abdul Rahman atau lebih dikenali sebagai Altimet menentang calon PN, Sharifah Haslizah Syed Ariffin atau Cikgu Sharifah.Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.


Harapan-BN yakin dapat tawan Kedah, Terengganu kali ini - Ahmad Zahid

KOTA BAHRU, 29 Julai - Presiden UMNO, Datuk Seri Dr Ahmad Zahid Hamidi yakin gabungan Barisan Nasional (BN) Pakatan Harapan (PH) mampu menawan Terengganu dan Kedah pada Pilihan Raya Umum DUN ke-15 (PRU DUN ke-15) kali ini.Ahmad Zahid berkata, keyakinan itu berdasarkan keadaan pengundi di kedua-dua negeri itu yang tidak terlalu taksub kepada parti dan sentiasa membuat pusingan balik atau 'swing state'.Bagaimanapun, beliau berkata hanya Kelantan sahaja bukan negeri yang sering bertukar pemimpin kerana beliau mendakwa pengundi negeri itu sangat taksub kepada parti politik."Pemimpin jangan beri harapan kepada pengundi dan menjanjikan syurga kerana aspek duniawi dan ukhrawi perlu di ambil kira."Namun, untuk 'swing back' bagi negeri Kedah dan Terengganu, ia memerlukan syarat termasuk semua jentera bekerja kuat di semua peringkat."Pada masa sama, jentera perlu menyantuni pengundi atas pagar dan tidak bermain parti supaya mereka tidak termakan dengan janji kosong yang dibawa Perikatan Nasional (PN)," katanya pada sidang media selepas melancarkan Jentera Pilihan Raya Kawasan DUN di Parlimen Kota Bharu di sini, hari ini.

Selain itu Ahmad Zahid berkata BN-PH juga yakin dapat mengekalkan pentadbiran kerajaan negeri di Selangor, Negeri Sembilan dan Pulau Pinang.Dalam pada itu, Ahmad Zahid turut membidas kenyataan Presiden Parti Ikatan Demokratik Malaysia (MUDA), Syed Saddiq Syed Abdul Rahman yang mendakwa beliau cuba menormalisasikan budaya rasuah dalam kalangan belia.  Tegasnya, golongan belia di negara ini memerlukan peruntukan yang cukup untuk mereka menjalankan aktiviti sama ada di peringkat persatuan, daerah, ataupun negeri, lebih-lebih lagi golongan muda yang menyertai Majlis Belia.


Hari Bertemu Pelanggan dekatkan agensi kerajaan dengan masyarakat

LABUAN, 29 Julai- Penganjuran Hari Bertemu Pelanggan Perbadanan Labuan bersama agensi kerajaan di Labuan, boleh mempertingkat kualiti perkhidmatan kerajaan kepada rakyat. Ketua Pengarah Jabatan Wilayah Persekutuan, Datuk Seri Rosida Jaafar berkata, menerusi program itu penilaian dapat dibuat berhubung impak perkhidmatan yang disampaikan.  Ini termasuk impak pembangunan inovasi dan teknologi dalam merangka hala tuju, dasar dan pelaksanaan inisiatif-inisiatif baharu.  "Hari Bertemu Pelanggan untuk mendekatkan agensi kerajaan dan yang swasta juga dengan masyarakat. Kita perlu bersatu hati dan memahami kehendak masyarakat."Jadi itu maklum balas yang kita perlukan supaya kita bertindak. Dengan kerajaan Persekutuan kita perlu berbincang untuk membesarkan program-program yang ada ini untuk kesejahteraan rakyat," kata Rosida kepada pemberita, selepas merasmikan program itu yang berlangsung di Kompleks Ujana Kewangan Labuan di sini.Sebanyak 46 agensi kerajaan, swasta dan badan bukan kerajaan (NGO) menyertai reruai pameran kerjaya yang berlangsung selama dua hari, serentak dengan sambutan Hari Belia Negara 2023 Peringkat Labuan.  Hadir sama, Ketua Pegawai Eksekutif Perbadanan Labuan, Rithuan Mohd Ismail.

(Datuk Seri Rosida berkata Hari Bertemu Pelanggan Perbadanan Labuan dekatkan agensi kerajaan dengan masyarakat)


Rayuan penempatan 332 pegawai perubatan diluluskan

KOTA BHARU, 29 Julai- Kementerian Kesihatan meluluskan rayuan permohonan penempatan 332 pegawai perubatan di seluruh negara yang perlu lapor diri pada Isnin ini.Menteri Kesihatan, Dr Zaliha Mustafa berkata, kelulusan diberi pada 27 Jun dan 24 Julai lalu selepas menerima 1,843 rayuan daripada 4,155 pegawai perubatan yang ditawarkan jawatan tetap."Jumlah rayuan yang kita terima agak banyak juga iaitu sebanyak 1,843 rayuan yang telah kita peroleh daripada pegawai-pegawai yang telah mendapat penempatan."Kita adalah kementerian yang mengambil kira kemaslahatan dan keperluan petugas-petugas kita. Jadi rayuan-rayuan itu diambil kira," kata Zaliha dalam sidang akhbar khas Menteri Kesihatan di sini.

(Dr Zaliha rayuan penempatan 332 pegawai perubatan diluluskan)

Katanya, KKM melihat pelbagai aspek sebelum meluluskan rayuan yang telah dibuat oleh pegawai perubatan.  Menurutnya, KKM telah menyediakan saluran seperti e-mel, google form, rayuan bersemuka dan talian telefon khusus kepada pegawai untuk merayu.  Menurut beliau, pengawai yang telah diluluskan hanya perlu melaporkan diri pada tarikh yang ditetapkan tanpa perlu membawa surat penempatan kerana fasiliti telah mempunyai rekod pegawai yang akan melapor diri."Namun, sekiranya pegawai mohon melapor diri dilewatkan daripada tarikh kuat kuasa, pegawai boleh memohon kepada Ketua Jabatan terlebih dahulu dan tarikh itu akan menjadi tarikh kuat kuasa baharu pegawai melapor diri bertugas," katanya.


Kesemua kerusi DUN Kedah dipertandingkan

ALOR SETAR, 29 Julai- Pilihan Raya Umum Dewan Negeri Kedah ke-15 menyaksikan semua 36 kerusi DUN dipertandingkan.  Seramai 83 calon mewakili pelbagai parti politik termasuk calon bebas disahkan bertanding selepas tempoh penamaan calon ditutup pada pukul 10.00 pagi tadi.  Suruhanjaya Pilihan Raya (SPR) dalam kenyataan media memaklumkan bahawa daripada jumlah itu, 69 merupakan calon lelaki dan 14 calon wanita.  Pakatan Harapan (PH) meletakkan 21 calon, Barisan Nasional (BN) 15 calon; Perikatan Nasional (PN) 36 calon, Parti Rakyat Malaysia (PRM) 1 calon dan BEBAS 10 calon.  DUN Lunas menyaksikan jumlah calon paling ramai iaitu lima.  Manakala pertandingan tiga penjuru melibatkan enam kawasan, empat penjuru satu kawasan dan pertembungan satu lawan satu di 28 kawasan DUN.  Sementara itu, dari segi perbezaan usia, 12 calon berusia 30 hingga 39 tahun; 22 calon berusia 40 hingga 49 tahun; 25 calon berusia 50 hingga 59 tahun; dan 24 calon berusia lebih 60 tahun.  Calon Perikatan Nasional bagi kerusi DUN Kupang, Datuk Najmi Ahmad, 72, merupakan calon tertua bertanding dalam PRU DUN Kedah kali ini sementara calon termuda ialah Dinesh anak lelaki Muniandy, 30, yang bertanding sebagai calon BEBAS di Bukit Selambau.


Buat pertama kalinya MUDA dan AMANAH pertaruh calon di DUN Terengganu

KUALA TERENGGANU, 29 Julai - Rangkuman proses penamaan calon di 32 Dewan Undangan Negeri (DUN) di Terengganu dan juga satu parlimen menyaksikan hanya dua kerusi DUN dipertandingkan tiga penjuru manakala bakinya adalah satu lawan satu.Parti PAS di DUN Ladang dan Parti Keadilan Rakyat (PKR) di DUN Manir masing-masing mempertaruhkan dua orang calon wanita bagi Pilihan Raya Umum DUN ke-15 (PRU DUN ke-15) kali ini.DUN Kijal dijangka menjadi tumpuan apabila Pengerusi Badan Perhubungan Umno Negeri, Datuk Seri Ahmad Said yang juga penyandang pada PRU ke-14 bakal berdepan dengan Senator Datuk Razali Idris dari Bersatu yang bertanding di bawah gabungan Perikatan Nasional. Pada PRU14 lalu, Ahmad Said meraih 9,545 undi sekali gus memenangi pilihan raya bagi DUN Kijal dengan undi majoriti sebanyak 1,265.Ahmad Said telah menewaskan Hazri Jusoh dari PAS dengan jumlah undi 8,280 manakala Datuk Seri Wan Marzuki dari PKR telah kehilangan deposit dengan jumlah undi 1,472. Bagaimanapun, keputusan pada PRU-15 Parlimen Kemaman lalu tidak memihak kepada Pengerusi UMNO Terengganu itu.Pilihan raya itu menyaksikan Ahmad Said tewas dalam pertembungan empat penjuru di Parlimen Kemaman dengan majoriti 27,179 undi kepada calon Pas, Che Alias Hamid. Sementara itu, Menteri Besar, Datuk Seri Dr Ahmad Samsuri Mokhtar pula sekali lagi mempertahankan kerusi N19, DUN Ru Rendang yang dimenanginya pada PRU ke-14 dengan majoriti 6,026 undi.

Bagaimanapun, buat pertama kalinya, calon Amanah, Suhaimi Sulaiman diletakkan di Ru Rendang yang tradisinya ditandingi UMNO dan PKR.  Pertandingan tiga penjuru menyaksikan pertembungan penyandang DUN, Datuk Nawi Mohamad dari Barisan Nasional, Mohd Husaimi Hussin dari Bersatu dan seorang calon Bebas iaitu Dr Che Harun Kamariah di N.04 Hulu Besut.  Buat pertama kalinya, Parti Ikatan Demokratik Malaysia (MUDA) menampilkan Pengarah Pilihanraya merangkap Ketua Penerangannya, Luqman Long sebagai calon di N.14 DUN Bandar yang turut menyaksikan pertandingan tiga penjuru bersama Barisan Nasional (BN) dan PAS.  Penyandang Dun N.11, Seberang Takir yang juga bekas Menteri Besar, Datuk Seri Ahmad Razif Abdul Rahman yang disebut-sebut sebagai calon Menteri Besar selain Datuk Seri Ahmad Said, akan bertemu calon Bersatu, Khazan Che Mat yang merupakan bekas Exco kerajaan negeri.  Pada PRU ke-14 lalu, kesemua 32 kerusi DUN dipertandingkan tiga penjuru melibatkan BN, PAS dan PKR.  Pada PRU ke-14 itu juga sebanyak 22 kerusi dimenangi PAS manakala bakinya BN.Hari pengundian bagi PRU DUN KE-15 enam negeri akan dilaksanakan serentak pada 12 Ogos depan.PRU DUN ke-15 melibatkan 36 kerusi DUN Kedah, Kelantan (45), Terengganu (32), Pulau Pinang (40), Selangor (56) dan Negeri Sembilan (36).PRU DUN ke-15 enam negeri itu juga akan menyaksikan sebanyak 245 kerusi DUN menjadi rebutan parti-parti bertanding pada pilihan raya negeri kali ini untuk mendapatkan mandat rakyat.

ARTIKEL BERKAITAN:Calon bertanding dilarang sentuh isu 3R - Polis TerengganuPRK Kuala Terengganu, satu lawan satu PH dengan PNDUN Kijal: Bekas MB Terengganu, Ahmad Said dicabar Razali Idris


SOP hari mengundi dimuktamadkan dalam masa terdekat

KUALA TERENGGANU, 29 Julai- Kementerian Kesihatan akan meneliti semula Prosedur Operasi Standard (SOP) COVID-19 pada Hari Mengundi Pilihan Raya Umum Dewan Undangan Negeri ke 15 .  Jelas Menterinya, Dr Zaliha Mustafa, penelitian bagi mengenal pasti pendekatan terbaik sedang giat dilaksanakan bersama Suruhanjaya Pilihan Raya (SPR) dan SOP berkenaan akan dimuktamadkan dalam masa terdekat.  "Kita akan bincang lagi sekali dengan pihak SPR untuk lihat SOP masa hari pengundian, SOP penamaan calon macam yang kita lihat hari ini. Cuma kepada yang bergejala kita galakkan menjaga kedaaan dan (memakai) pelitup muka sebagainya," kata Dr Zaliha ketika ditemui semasa mengiringi Calon Parti Pakatan Harapan yang bertanding di Kuala Terengganu.  Beliau turut menasihati orang ramai yang bergejala agar mengamalkan langkah pencegahan sepanjang tempoh berkempen dan pada hari pengundian 12 Ogos depan.

(Dr Zaliha berkata penelitian bagi mengenal pasti pendekatan terbaik sedang giat dilaksanakan bersama SPR dan SOP berkenaan akan dimuktamadkan dalam masa terdekat)


Malaysia rumah kita, keluarlah mengundi

KUALA LUMPUR, 29 Julai- Semua calon, penyokong dan pengundi perlu mengamalkan etiket sosial yang penuh kesantunan, berhemah dan saling hormat-menghormati sepanjang tempoh 14 hari waktu berkempen sempena dengan PRU DUN ke-15. Buat penilaian, raikan demokrasi dengan rasa tanggungjawab dan tidak memanipulasi mahupun menyebarkan sebarang maklumat secara membuta tuli, terutama di platform media sosial, tanpa asas yang kukuh dan sahih.Itu harapan yang disuarakan Pensyarah Kanan Centre For The Initiation of Talent and Industrial (CITra), Dr. Muhammad Shamshinor Abdul Azzis ketika ditemui selepas program 'Grandstand PRU DUN KE-15' di Angkasapuri.Beliau berkata semua pihak termasuk calon dan pengundi mempunyai tanggungjawab masing-masing yang perlu dilaksana secara matang dan rasional, terutama dalam menyuarakan pendapat atau menyebarkan sebarang maklumat di platform media sosial."Kita mengharapkan kempen yang matang. Jangan orang kata kalut dan gelut sangat semata-mata hendak menang, sanggup membuat benda yang salah dari segi undang-undang, salah tidak kena dari segi etika. Malahan, berdosa dari segi agama. Kita tak nak macam itu."Kita hendak rakyat yang bermaklumat. Perkongsian maklumat itu baik tetapi mesti dilakukan dengan cara yang bertanggungjawab. Pastikan yang sahih," tegas beliayu.Dr Muhammad Shamshinor turut menekankan kepentingan melaksanakan tanggungjawab sebagai pemilih. "Sebagai rakyat yang bertanggungjawab dan cintakan negara, ia perlu dilunaskan demi kelestarian negara yang makmur, sejahtera dan berdaulat."Malaysia ini adalah rumah kita semua. Kita bertanggungjawab untuk menjaga rumah kita. Antara cara untuk menjaga rumah kita ini yang kita sayang adalah dengan menjalankan tanggungjawab kita sebagai pengundi terutamanya pengundi muda. "Jadi, turunlah mengundi. Sayangilah negara. Ini rumah kita semua," katanya.

(Dr. Muhammad Shamshinor Abdul Azzis ketika ditemui selepas program 'Grandstand PRU DUN KE-15' di Angkasapuri)


Calon bertanding dilarang sentuh isu 3R - Polis Terengganu

KUALA TERENGGANU, 29 Julai- Polis Terengganu memberi amaran kepada semua parti dan calon bertanding di negeri tersebut agar tidak menyentuh isu perkauman, agama dan institusi diraja (3R).Ketua Polis Terengganu, Datuk Mazli Mazlan berkata tindakan tegas akan diambil terhadap mana-mana individu yang cuba menyentuh isu 3R itu. "Kita berharap calon-calon atau mana-mana parti politik ketika berkempen tidak menjadikan isu 3R dalam ucapan mereka yang boleh menimbulkan provokasi atau menjejaskan ketenteraman. "Calon-calon juga perlu mematuhi peraturan serta mendapatkan permit untuk berkempen supaya Pilihan Raya Umum Dewan Undangan Negeri Ke-15 (PRU DUN Ke-15) dan Pilihan Raya Kecil Parlimen Kuala Terengganu berjalan lancar pada 12 Ogos ini," katanya kepada pemberita di pusat penamaan calon bagi Parlimen Kuala Terengganu di sini. Sebanyak tiga lokasi panas cenderung berlaku pertengkaran fizikal antara penyokong parti dikenal pasti.  Ini melibatkan Batu Enam, Batu Buruk, Wakaf Mempelam dan Kedai Buluh.

(Sebanyak tiga lokasi panas cenderung berlaku pertengkaran fizikal antara penyokong parti dikenal pasti.)


UMP dijenamakan semula kepada UMPSA

KUANTAN, 29 Julai- Universiti Malaysia Pahang (UMP) dijenamakan semula kepada Universiti Malaysia Pahang Al-Sultan Abdullah (UMPSA), seiring kegemilangan yang dikecapi sejak 21 tahun kewujudannya.  Yang di-Pertuan Agong, Al-Sultan Abdullah Riayatuddin Al-Mustafa Billah Shah telah memperkenankan penggunaan logo dan nama UMPSA mengikut Warta Kerajaan Persekutuan, berkuat kuasa 14 April lalu. Menurut Naib Canselor UMPSA, Profesor Datuk Dr Yuserrie Zainuddin, penjenamaan semula itu tepat pada masanya apabila universiti tersebut kini berada di puncak kejayaan, bertepatan visi ‘ke arah sebuah universiti teknologi terunggul’.  Katanya, penjenamaan ini akan terus merealisasikan aspirasi kecemerlangan menerusi pemerkasaan akademik, pengantarabangsaan dan hasil penyelidikan berimpak selain melahirkan sisawzah cemerlang.  "Kebolehpasaran siswazah universiti kini mencapai 98.67% dan antara tertinggi di Malaysia.  "Penjenamaan ini juga akan membina reputasi dan keupayaan universiti seiring perkembangan dan pencapaian universiti yang diiktiraf dunia," kata Dr Yuserrie . UMPSA tersenarai di kedudukan 201-250 dunia menerusi Times Higher Education Young University Rankings 2023 (THE Young), baru-baru ini.

(UMP dijenamakan semula kepada UMPSA/Foto hiasan)


Proses penamaan calon di Selangor terkawal, berjalan lancar

SHAH ALAM, 29 Julai- Proses penamaan calon di Selangor hari ini terkawal dan berjalan lancar.Menurut Ketua Polis Selangor, Datuk Hussein Omar Khan, seramai 6,998 petugas Polis DiRaja Malaysia (PDRM) Kontinjen Selangor ditugaskan di 43 lokasi Pusat Penamaan Calon (PPC) tersebut hari ini.Beliau menjelaskan 56 kerusi Dewan Undangan Negeri (DUN) dipertandingkan bagi negeri Selangor membabitkan 147 calon yang bertanding.Pecahan parti-parti melibatkan 12 calon daripada Barisan Nasional (BN), 44 calon Pakatan Harapan (PH), 56 calon Perikatan Nasional (PN), 14 calon Parti Muda, 10 calon parti Bebas, empat calon Parti Sosialis Malaysia dan satu calon daripada Parti Utama Rakyat. "Seramai 19,103 penyokong daripada pelbagai parti telah hadir di pusat-pusat penamaan calon tersebut."Kesemua calon bertanding diingatkan tidak menyentuh isu 3R di sepanjang tempoh berkempen."Kempen dan ceramah yang hendak diadakan mestilah memohon permit ceramah daripada ketua polis daerah masing-masing mengikut prosedur yang ditetapkan."Orang ramai dinasihatkan tidak melakukan sebarang provokasi yang boleh menganggu gugat keselamatan dan ketenteraman awam," katanya menerusi kenyataan.

(Beliau menjelaskan 56 kerusi Dewan Undangan Negeri (DUN) dipertandingkan bagi negeri Selangor membabitkan 147 calon yang bertanding.)